Ƒe 50 kple edzivɔ enye si va yi la, kpe aɖe si Bedouin alẽkplɔla (alẽkplɔla tsatsala) aɖe da wòva dze agado aɖe me va zu nusi ame aɖewo yɔ be ƒe alafa 20 lia me tomenukuku si ɖe dzesi wu. Tsatsalaa se be kpea lɔ ze aɖe wògbã. Esi wòlé ŋku ɖe eme la, eke ɖe nusi yɔm wova le fifia be Ƒukukua ƒe Agbalẽxatsaxatsawo ƒe gbãtɔ ŋu.\nWOVA tsɔ ɖe le agbalẽxatsaxatsa siawo me vevie eye woʋlia nya le wo ŋu, le agbalẽnyalawo kple nyadzɔdzɔgblɔlawo siaa dome. Le amehawo dome la, eŋu nya siwo tɔtɔa ame kple nya totrowo gbɔgblɔ bɔ. Wogblɔ be woɣla gbogbo aɖewo le vɔvɔ̃ be agbalẽxatsaxatsaawo ɖe nyateƒenya siwo ate ŋu agblẽ nu le Kristotɔwo kple Yudatɔwo siaa ƒe dzixɔsewo ŋu la ɖe go ta. Gake asixɔxɔ ŋutɔŋutɔ kae le agbalẽxatsaxatsa siawo ŋu? Le ƒe 50 kple edzivɔwo megbe la, ɖe woate ŋu anya nya siwo ku ɖe wo ŋua?\nNukae Nye Ƒukukua ƒe Agbalẽxatsaxatsawo?\nƑukukua ƒe Agbalẽxatsaxatsawo nye blema Yudatɔwo ƒe asinuŋɔŋlɔgbalẽ, siwo dometɔ akpa gãtɔ woŋlɔ ɖe Hebrigbe me, akpa aɖewo le Aramgbe me, eye ʋɛ aɖewo le Helagbe me. Agbalẽxatsaxatsa kple agbalẽ kakɛ siawo dometɔ geɖe xɔ wu ƒe 2,000 hafi wodzi Yesu. Asinuŋɔŋlɔgbalẽ didi adre siwo ƒe akpa aɖewo nyunyɔ wu bubuwo la nɔ agbalẽxatsaxatsa siwo wokpɔ tso Bedouinwo gbɔ la dometɔ gbãtɔwo dome. Esi wotsa agado bubuwo me la, woke ɖe agbalẽxatsaxatsa kple agbalẽ kakɛ akpe bubu geɖewo ŋu. Le ƒe 1947 vaseɖe ƒe 1956 dome la, woke ɖe agado 11 siwo me agbalẽxatsaxatsawo nɔ ŋu le afisi gogo Qumran, le Ƒukukua gbɔ.\nEsime woke ɖe agbalẽxatsaxatsaawo kple agbalẽ kakɛawo katã ŋu la, woƒe xexlẽme nye asinuŋɔŋlɔgbalẽ siwo anɔ abe 800 sɔŋ ene. Woƒe agbɔsɔsɔme ƒe akpa abe enelia ene, alo asinuŋɔŋlɔgbalẽ siwo wu 200, nye Hebrigbe me Biblia ƒe akpa vovovowo. Asinuŋɔŋlɔgbalẽ bubu siwo ŋu woke ɖo nye Yudatɔwo ƒe blemanuŋɔŋlɔ siwo menye Biblia ƒe agbalẽwo o, wonye Apocrypha kple Pseudepigrapha. *\nAgbalẽawo dometɔ siwo nyɔ agbalẽnyawo ƒe ɖetsɔleme wu enye ŋɔŋlɔ siwo womenya tsã o. Wo dometɔ aɖewo nye Yudatɔwo ƒe sea me nyawo gɔmeɖeɖe, se siwo wode koŋ na kɔmama si nɔ Qumran nutoa me tɔwo, subɔsubɔkɔnu me hakpanyawo kple gbedodoɖawo, kple xexeame ƒe nuwuwu ŋuti nuŋlɔɖi siwo ɖe nukpɔsusu siwo ku ɖe Biblia me nyagblɔɖiwo me vava kple ŋkeke mamlɛawo ŋu la fia. Biblia-gɔmeɖegbalẽ tɔxɛwo hã li, eye woawoe nye blema Biblia-kpukpuiwo me ɖegbalẽ xoxotɔ kekeake siwo do ŋgɔ na egbegbe tɔwo.\nAmekawoe Ŋlɔ Ƒukukua ƒe Agbalẽxatsaxatsaawo?\nƔeyiɣi ŋuti kɔntabumɔnu vovovo siwo wozãna na blemagbalẽwo ɖee fia be wogbugbɔ ŋlɔ agbalẽxatsaxatsaawo le ƒe alafa etɔ̃lia D.M.Ŋ. kple ƒe alafa gbãtɔ M.Ŋ. me dome. Agbalẽnyala aɖewo bui be anye Yudatɔ siwo tso Yerusalem ye ɣla agbalẽxatsaxatsaawo ɖe agadowo me do ŋgɔ na gbedoxɔa gbagbã le ƒe 70 M.Ŋ. me. Gake agbalẽnyala siwo ku nu me le agbalẽxatsaxatsaawo ŋu dometɔ akpa gãtɔ kpɔe be nukpɔsusu sia mewɔ ɖeka kple agbalẽawo ŋutɔ me nyawo o. Nukpɔsusu kple kɔnu siwo le agbalẽxatsaxatsaa geɖe me tsi tre ɖe subɔsubɔhakplɔla siwo nɔ Yerusalem la ƒe nuwɔnawo ŋu. Agbalẽxatsaxatsa siawo me nyawo fia be ƒuƒoƒo aɖe si xɔe se be Mawu gbe nunɔlawo kple Yerusalem gbedoxɔ me subɔsubɔ eye be ebu yewoƒe ƒuƒoƒoa ƒe tadedeagu le gbedadaƒo be eyae xɔ ɖe gbedoxɔ me subɔsubɔ teƒe lae ŋlɔe. Edze abe ɖe manya wɔ be Yerusalem gbedoxɔ me subɔsubɔhakplɔlawo naɣla nuŋlɔɖi siwo dome agbalẽ mawo hã le be woanɔ dedie o ene.\nTogbɔ be anɔ eme be nugbugbɔgaŋlɔla gbogbo aɖewo nɔ Qumran hã la, ɖewohĩ ɖe xɔsetɔawo ƒo agbalẽxatsaxatsa siawo dometɔ geɖe nu ƒu tso teƒe bubuwo tsɔ va afima. Míate ŋu agblɔ be teƒe vovovowoe woƒo Ƒukukua ƒe Agbalẽxatsaxatsawo nu ƒu tsoe. Abe alesi wònɔna le agbalẽdzraɖoƒe ɖesiaɖe gomee ene la, agbalẽ vovovo siwo ƒe nukpɔsusuwo to vovo na wo nɔewo anɔ agbalẽawo me, womaku ɖe exlẽlawo ƒe subɔsubɔ nukpɔsusuwo ŋu kokoko o. Gake nuŋlɔɖiawo dometɔ siwo bɔ wu la anye esiwo ku ɖe nusiwo dzɔa dzi na afimatɔwo kple esi ɖe woƒe dzixɔsewo fia ŋu.\nEssenetɔwoe Qumrantɔwo Nyea?\nNe Qumran-gbalẽdzraɖoƒee agbalẽxatsaxatsa siawo nɔ la, ke amekawoe nɔ nuto ma me? Nufialagã Eleazar Sukenik, amesi xɔ agbalẽxatsaxatsa etɔ̃ na Hebrigbe Yunivɛsiti si le Jerusalem le ƒe 1947 me, ye nye ame gbãtɔ si bui be agbalẽxatsaxatsa siawo nye Essenetɔwo ƒe agbalẽ.\nEssenetɔwo nye Yudatɔwo ƒe kɔmama aɖe si ŋu ƒe alafa gbãtɔ me ƒe agbalẽŋlɔla siwo nye Josephus, Philo si tso Alexandria , kple Pliny Tsitsitɔ ƒo nu tsoe. Womenya afisi tututu Essenetɔwo dzɔ tso o, gake edze abe woanya do le Maccabeewo ƒe aglãdzeɣi le ƒe alafa evelia D.M.Ŋ. lɔƒo ene. * Josephus ka nya ta tso woƒe anyinɔnɔ le ɣemaɣi ŋu esime wònɔ nu ŋlɔm tsitotsito tso alesi woƒe subɔsubɔ nukpɔsusuwo to vovo na Farisitɔwo kple Zadukitɔwo tɔ ŋu. Pliny gblɔ be Essenetɔ aɖewo nɔ Ƒukukua gbɔ le Yerixo kple En-Gedi domee.\nNufialagã James VanderKam si nye Ƒukukua ƒe Agbalẽxatsaxatsaawo ŋuti nunyala do susu ɖa be “Essenetɔ siwo nɔ Qumran-nutoa me nye Essenetɔwo ƒe ha gã la ƒe akpa sue aɖe ko,” eye Josephus gblɔ be woƒe xexlẽme anɔ akpe ene. Nusiwo Qumran-nuŋlɔɖiwo ɖe fia le ha bliboa ŋu dze abe esɔ kple Essenetɔawo wu Yudatɔwo ƒe hatsotso bubu ɖesiaɖe si nɔ anyi ɣemaɣi ene, togbɔ be menye nuŋlɔɖiawo me nyawo katãe sɔ kpli wo o hã.\nAme aɖewo gblɔ be Qumran ye Kristotɔnyenye dzɔ tso. Gake míate ŋu akpɔ vovototo gã geɖe le Qumran-kɔmama la ƒe subɔsubɔ nukpɔsusuwo kple Kristotɔ gbãtɔwo tɔ dome. Edze le agbalẽ siwo wokpɔ le Qumran me be Sabat-se sesẽ siwo gbɔ eme nɔ wo si eye wotsia dzi ɖe dzadzɛnyenye le kɔnu nu ŋu ale gbegbe. (Mateo 15:1-20; Luka 6:1-11) Míate ŋu agblɔ nya ma ke le Essenetɔwo ƒe wo ɖokui ɖeɖe ɖe aga tso hadome, woƒe dzɔgbese kple luʋɔ makumaku dzixɔsewo, kpakple alesi wotea gbe ɖe trenɔnɔ kple vivime nufiafiawo le gomekpɔkpɔ kple mawudɔlawo le woƒe tadedeagu me dzi hã gome. Esia ɖee fia be woƒe nufiafiawo to vovo na Yesu kple ƒe alafa gbãtɔ me Kristotɔwo tɔ.—Mateo 5:14-16; Yohanes 11:23, 24; Kolosetɔwo 2:18; Timoteo I, 4:1-3.\nWometsyɔ Nu Naneke Dzi o, Womeɣla Agbalẽxatsaxatsa Aɖeke O\nLe ƒe siwo kplɔ keke ɖe Ƒukukua ƒe Agbalẽxatsaxatsaawo ŋu ɖo me la, wota agbalẽ vovovo siwo na agbalẽ siwo ŋu woke ɖo gbã la me nyawo va bɔ agbalẽnyalawo ate ŋu akpɔ azã le xexeame katã. Gake kuxi va nɔ agbalẽ kakɛ akpe geɖe siwo ŋu woke ɖo le agadoawo dometɔ ɖeka, si woyɔna be Agado 4 lia, me ŋu. Agbalẽ siawo nɔ agbalẽnyala siwo tso dukɔ vovovo me ƒe dɔwɔha sue aɖe si woɖo ɖe East Jerusalem (si nye Jordan ƒe akpa aɖe ɣemaɣi) le Palestine Blemanudzraɖoƒe la si me. Womena agbalẽnyala siwo nye Yudatɔwo alo Israel-vi aɖeke nɔ dɔwɔha sia me o.\nDɔwɔhaa wɔ ɖoɖo be yewomaɖe mɔ ame aɖeke nakpɔ agbalẽawo o vaseɖe esime yewoata yewoƒe numekukuwo me tsonuwo vɔ hafi. Woɖo agbalẽnyalawo ƒe xexlẽme aɖe koŋ be woawo koe anɔ dɔwɔhaa me. Ne dɔwɔhaa me tɔ aɖe ku la, agbalẽnyala yeye ɖeka koe wotsɔ ɖoa eteƒe. Dɔa ƒe lolome bia dɔwɔha si lolo wu ema kura, eye le go aɖewo me la, ebia blema Hebri kple Aram gbe nyanya si de ŋgɔ wu. James VanderKam gblɔe ale: “Agbalẽ kakɛ akpe geɖe ŋuti dɔwo sɔ gbɔ wu nusi agbalẽnyala enyi ate ŋu awɔ, eɖanye aleke ke wobii hã o.”\nƑe 1967 me Ŋkeke Ade Ʋa la na be East Jerusalem kple eƒe agbalẽxatsaxatsawo va nɔ Israeltɔwo ƒe dziɖuŋusẽ te, gake womewɔ tɔtrɔ aɖeke le agbalẽawo ŋuti numekuha ŋu o. Esi Agado 4 lia me ƒe agbalẽxatsaxatsaawo tata nɔ hehem ɖe megbe va ɖo ƒe bla nanewo la, agbalẽnyala geɖe he nya ɖe eŋu. Le ƒe 1977 me la, Nufialagã Geza Vermes si le Oxford Yunivɛsiti yɔe be ƒe alafa 20 lia me agbalẽnyanya me ŋukpenya gãtɔ kekeake. Nya aɖewo te kaka be ɖe Katoliko-ha la ɖoe koŋ ɣla agbalẽawo, be womeganya wo me nyatakaka siwo agblẽ nu le Kristotɔnyenye ŋu o.\nLe ƒe 1980-awo me la, wova dzi dɔwɔhaa me tɔwo ɖe edzi mlɔeba wo ɖo agbalẽnyala 20. Emegbe le ƒe 1990 me, le nuŋɔŋlɔmetolawo ƒe tatɔ yeye Emanuel Tov si le Hebrigbe Yunivɛsiti si le Jerusalem ƒe mɔfiafia te la, wogadzi dɔwɔhaa me tɔwo ɖe edzi wova wu agbalẽnyala 50. Wowɔ ɖoɖo si dzi woazɔ ɖo tututu le agbalẽxatsaxatsa susɔeawo katã ŋuti nyatakaka siwo agbalẽnyalawo aɖe ɖe go la tata ŋu.\nWowɔ ŋgɔyiyi ŋutɔŋutɔ aɖe si womenɔ mɔ kpɔm na o le ƒe 1991 me. Gbã la, wota A Preliminary Edition of the Unpublished Dead Sea Scrolls (Ƒukukua ƒe Agbalẽxatsaxatsa Siwo Wometa O ƒe Tata Gbãtɔ). Wonɔ te ɖe dɔwɔhaa ƒe nyadigbalẽ aɖe dzi ƒo tata sia nu ƒu to kɔmpiutaɖaŋu dzi. Emegbe Huntington ƒe Agbalẽdzraɖoƒe si le San Marino, California, ɖe gbeƒãe be yewoaɖe yewoƒe agbalẽxatsaxatsaawo ƒe fotowo katã ɖe go be wòate ŋu asu agbalẽnyala ɖesiaɖe si. Medidi o, A Facsimile Edition of the Dead Sea Scrolls (Ƒukukua ƒe Agbalẽxatsaxatsa ƒe Fotokɔpi) wɔe be agbalẽxatsaxatsa siwo wometa tsã o ƒe fotowo va bɔ agbalẽnyala ɖesiaɖe ate ŋu akpɔ bɔbɔe.\nEyata le ƒe ewo siwo va yi me la, Ƒukukua ƒe Agbalẽxatsaxatsaawo katã li hena numekuku wɔwɔ le wo ŋu. Numekukua ɖee fia be wometsyɔ nu naneke dzi o; womeɣla agbalẽxatsaxatsa aɖeke o. Esi wole agbalẽxatsaxatsa mamlɛawo tam ta la, fifia hafi woate ŋu adze wo ŋuti numekuku tsitotsito bliboe gɔme. Ena be agbalẽxatsaxatsa ŋuti nusrɔ̃la bibiwo ƒe dzidzime yeye aɖe va do. Gake viɖe kae le numekuku sia ŋu na Biblia-srɔ̃lawo?\n^ mm. 6 Apocrypha (egɔme le nyaa ŋutɔŋutɔ nue nye, “ŋɔŋlɔ ɣaɣlawo”) kple Pseudepigrapha (egɔme le nyaa ŋutɔŋutɔ nue nye “agbalẽ siwo woŋlɔ ɖe amewo ƒe ŋkɔ me alakpatɔe”) siaa nye Yudatɔwo ƒe agbalẽ siwo woŋlɔ tso ƒe alafa etɔ̃lia D.M.Ŋ. vaseɖe ƒe alafa gbãtɔ M.Ŋ. me. Roma Katoliko Ha da asi ɖe Apocrypha la dzi be enye Biblia-gbalẽ siwo dzi woda asi ɖo be wotso gbɔgbɔ me la ƒe akpa aɖe, gake Yudatɔwo kple Protestanttɔwo gbe agbalẽ siawo. Zi geɖe la, woŋlɔa Pseudepigrapha la wònyea nyakpakpa kpe Biblia me ŋutinyawo, eye woŋlɔnɛ le Biblia-meme xɔŋkɔwo ƒe ŋkɔ me.\n^ mm. 13 Kpɔ nyati si nye “Amekawoe Nye Maccabeewo?” le November 15, 1998, Gbetakpɔxɔ ƒe axa 21-4.\nAgado siwo tsɔ ɖe Ƒukukua gbɔ siwo me wokpɔ blemagbalẽxatsaxatsawo le dometɔ aɖewoe nye esiawo\nAgbalẽxatsaxatsa kakɛ: Axa 3, 4, kple 6: Courtesy of Israel Antiquities Authority\n[Nɔnɔmetata Tsoƒe si le axa 5]\nCourtesy of Shrine of the Book, Israel Museum, Jerusalem\nƉoe Ɖe Amewo Ɖoe Ɖe Amewo Nukae Nye Ƒukukua ƒe Agbalẽxatsaxatsawo Ŋuti Nyateƒenya?\nw01 2/15 axa 3-5


“MEXƆ ƒe 13 esime xɔ̃nye vevitɔ nɔvinyɔnu kpe mí yi woƒe aƒeme fiẽ aɖe. Amesiame dze gbe nono gɔme. Megbe le gɔmedzedzea me, gake wodoe ɖe gbɔnye enuenu eye medoe kpɔ mlɔeba.” Aleae Michael si tso South Africa gblɔ alesi wofia atike muame nonoe.\n“Ƒome si me tɔwo tsɔ Europatɔ-agbalẽnyalawo ƒe haƒoƒo wɔ woƒe agbemedɔe mee metso. Menɔ saŋkuƒoha aɖe me eye haƒolaawo dometɔ ɖeka nye amesi noa gbe edziedzi le gbɔɖemeɣiwo. Enɔ edom ɖe gbɔnye edziedzi ɣleti geɖe. Meva doe kpɔ mlɔeba eye medze ezazã gɔme enuenu.” Aleae Darren, si nye Canadatɔ wɔ dze atike muamewo zazã gɔmee.\nAme eve siawo yi edzi zã atike muame bubuwo, abe LSD, opium, kple atike siwo dea dzo lãme na ame. Esi woɖo ŋku alesi wozã atike muame va yi dzi fifia la, wogblɔ be hatiwo ƒe ŋusẽkpɔɖeamedzie nye nusi koŋ na yewozã atikewo ɖe mɔ gbegblẽ nu. Michael gblɔ be: “Nyemebui kpɔ be mava zã atike muamewo o, gake ɖevi mawo koe nye xɔlɔ̃wo nɔ asinye, eye ele bɔbɔe be madze wo yome.”\nModzakaɖeɖe me Nudzɔdzɔwo\nHatiwo ƒe nyaƒoɖeamenu wɔa akpa gã aɖe si na ame geɖe te atike muamewo zazã, eye sɔhɛwo koŋ dzie wòkpɔa ŋusẽ ɖo bɔbɔe wu. Gakpe ɖe eŋu la, wokpɔa amesiwo wobuna ame veviwoe ƒe kpɔɖeŋu le modzakaɖeɖewo me, eye amesiawo ƒe nuwɔnawo kpɔa ŋusẽ gã aɖe ɖe ɖevi siwo woƒe nu léa dzi na dzi.\nAtike zazã ɖe mɔ gbegblẽ nu xɔ aƒe ɖe modzakaɖeɖewo me koŋ. Zi geɖe la, amesiwo xɔ ŋkɔ le haƒoƒo me zãa atike muame sesẽwo ne woɖo teƒe aɖe le woƒe dɔa wɔwɔ me. Sinima me fefewɔla xɔŋkɔ geɖe hã zãa atike muamewo enuenu.\nModzakaɖelawo te ŋu doa vivi ɖe atike muamewo zazã ŋu hekafunɛ ale gbegbe be sɔhɛwo mete ŋu sina le enu o. Newsweek ka nya ta le ƒe 1996 me be: “Sɔhɛwo yɔa Seattle ƒe ablɔwo dzi eye ɖe wova be yewoazã heroin, le esi [rock-haƒola] Cobain hã zãe ta.”\nWodoa vivi ɖe atike muamewo ŋu le magazinewo me, sinimawo me, kple le television dzi. Nenema ke le nudodowo gome hã la, amesiwo nudodowo ƒe aɖaŋuwɔla xɔŋkɔwo lɔ̃na tɔa awu na tsɔ wɔa kpɔɖeŋui nye amesiwo le tsralɛ heɖi ku, eye woɖia atike muame zãlawo.\nNukatae Wòtsia Ame Aɖewo Si?\nNu bubu geɖe hãe na be atikezazã ɖe mɔ gbegblẽ nu dzi ɖe edzi. Nusiawo dometɔ aɖewoe nye mɔkpɔkpɔbuɖeame, blanuiléle, kple tameɖoɖo aɖeke si mele wo si le agbe me o. Susu bubuwo nye gakuxiwo, dɔmakpɔwɔe, kple dzilawo ƒe kpɔɖeŋu gbegblẽ ɖoɖo.\nAme aɖewo siwo wòsesẽna na be woade ha kple amewo la zãa atike muamewo be woakpe ɖe yewo ŋu yewoate ŋu anɔ te ɖe hadomenɔnɔ nu. Woxɔe se be atike muamewo nana dzi ɖoa yewo ƒo, eye wònaa yewosena le yewo ɖokui me be eyae naa yewoƒe nuƒoƒo vivina eye yewoƒe nuwɔna dzea amewo ŋu. Ðeko wòle bɔbɔe na ame bubuwo ya be woazã atike muamewo tsɔ wu be woalɔ̃ alé fɔ ɖe woƒe agbenɔnɔ ŋu.\nModzakadzaka nye susu bubu si ta sɔhɛwo trɔna ɖe atike muamewo zazã ŋu. Agbalẽ si nye The Romance of Risk—Why Teenagers Do the Things They Do gblɔ le modzakadzaka kple dzilawo ƒe vi gbɔ makpɔmakpɔ ŋu be: “Ŋutsuviwo kple nyɔnuviwo gbɔna vaa aƒe gbɔlo me ne wokpã tso suku. Mewɔ nuku o be wotsia akogo eye womedina be yewo ɖeɖe yewoanɔ anyi o. Wo xɔlɔ̃wo vaa wo gbɔ, gake mo dzakana na wo le ema kura gɔ̃ hã me zi geɖe. Wokpɔa television kple video dzi haƒoƒowo madzudzɔmadzudzɔe alo tsana internet dzi nɔa modzakaɖenuwo dim. Atamanono, atike muamewo zazã, kple ahanono te ŋu gena ɖe nuwɔna siawo me bɔbɔe.”\nAleae Michael si ƒe nya míegblɔ va yi la gblɔ le alesi edzilawo mekpɔa egbɔ le aƒeme o ŋu enye si: “Dzidzɔ nɔ míaƒe ƒomegbenɔnɔ me. Míaƒe ƒomea me tɔwo dome le kplikplikpli eye etɔgbe mebɔ o. Gake dzinyela eveawo siaa wɔa dɔ, eye dzikpɔkpɔ aɖeke menɔa anyi le ŋkeke me o. Gakpe ɖe eŋu la, mía dzilawo na ablɔɖe gbadzaa mí. Míenɔ hehe aɖeke te o. Dzinyelawo menya kura be menɔ atike muamewo zãm o.”\nNe atike muamewo zazã nya ma ame geɖe ko la, susu ɖeka aɖe ta koe woyia edzi ɖo: Wosea vivi nɛ. Michael si zãa atike muamewo gbesiagbe la gblɔ le ŋusẽ si wokpɔ ɖe edzi ŋu be: “Mekpɔa ɖokuinye le xexe yeye aɖe me. Mete ŋu sina le fuɖenamenu ɖesiaɖe nu. Naneke metsoa dzika ƒo nam o. Nusianu doa dzidzɔ nam.”\nAme bubu si hã zãa atikewo madzemadzee tsã si ŋkɔe nye Dick si tso South Africa gblɔ ŋusẽ si marijuana kpɔ ɖe edzi esime wòdze ezazã gɔme le eƒe ƒe 13 xɔxɔ me be: “Mekoa nu le hatsekaka ɖesiaɖe me. Nusianu doa dzidzɔ nam.”\nNuxlɔ̃amewo tso nusi atike muamewo gblẽna le ame ŋu ƒe ɖeke metsoa dzika ƒo na sɔhɛwo o. Susu si nɔa wo sie nye be “mate ŋu adzɔ ɖe dzinye o.” Agbalẽ si nye Talking With Your Teenager gblɔ nusita ƒewuiviwo gbea atike muamewo zazã ƒe nugbegblẽ le lãmesẽ ŋu ƒe nuxlɔ̃amewo sese be: “Woƒe lãme kɔ eye dzo le wo me fũ ale gbegbe be womexɔe se be naneke ate ŋu agblẽ nu le yewo ŋu o. ‘Sesẽnyahehe’ sia bɔ ɖe sɔhɛwo dome. Ƒewuiviwo bua dzitodzito me kansa léle, ahatsunola zuzu, kple atike muame zãla gã zuzu be wonye nusi dzɔna ɖe amesiwo tsi wu wo ko dzi ke menye woawo o.” Wo dometɔ geɖe menya afɔku siwo le eme o, eye míate ŋu akpɔe le alesi ame geɖe lɔ̃a atike muame si nye ecstasy me. Nukae wònye?\nEcstasy Kple Ɣeɖuɖu Blibaa\nWozãa atike muame si nye MDMA, alo ecstasy, si woɖe tso amphetamine me, le ɣe si woɖuna zã blibo katã si woyɔna le Eŋlisigbe me be rave, alo ɣeɖuɖu blibaa me. Edzralawo kafunɛ be ecstasy zazã nye mɔ nyuitɔ si dzi woato ase vivi le lãme ahakpɔ ŋusẽ gbago atsɔ aɖu ɣe zã bliboa katã. Atikea kpena ɖe ɣeɖulaawo ŋu wonɔa ɣeɖuɖu dzi vaseɖe esime woyia nɔnɔme si nuŋlɔla aɖe yɔ be enye “trɔ̃ƒoƒo tɔgbe aɖe” me. Ðetugbi aɖe ɖe alesi ecstasy na wosea vivii me be: “Eƒe ame mumu dzea egɔme tso afɔbidɛwo dzi eye dzoxɔxɔ kple lɔlɔ̃ wɔnuku aɖe gena ɖe ame me esime vivisesea le zɔzɔm blewu yina tagbɔ.”\nNusiwo wokpɔ esi wodo amesiwo zãa ecstasy enuenu ƒe ahɔhɔ̃wo kpɔ na wokpɔ dzesi ŋutɔŋutɔ be menye atike magblẽnu si edzralawo gblɔ be wònye lae wònye o. Edze ƒã be ecstasy gblẽa nu le ahɔhɔ̃mekawo ŋu eye wòɖea lãmetsi agbɔsɔsɔme si nɔa ahɔhɔ̃mekawo me dzi kpɔtɔna. Ate ŋu adzɔ be ɖɔɖɔɖo megali o ne nu gblẽ le ame ŋu alea. Le ɣeyiɣi aɖe megbe la, dɔ si wòdea ame ŋu ƒe ɖewoe nye blanuiléle kple nuŋlɔbe. Woka nya ta be amesiwo zãa ecstasy dometɔ aɖewo ku. Gakpe ɖe eŋu la atikevɔ̃ɖidzrala aɖewo tɔtɔ heroin kple ecstasy kple susu be enono nazu numame na woƒe asisiwo.\nAleke Ekpɔkpɔ Bɔbɔe?\nLe dukɔ geɖe me la, atike muamewo ƒe asi ɖiɖi esi wobɔ woakpɔ aƒle ta. Nusia ƒe akpa aɖe tso tɔtrɔ si wowɔ le dunyahenyawo kple ganyawo me gbɔ. Eƒe kpɔɖeŋu nyui aɖee nye South Africa, afisi tɔtrɔ si wowɔ le dunyahehe me na asitsatsa kple nuɖɔliɖɔli kple dukɔ bubuwo le dzidzim ɖe edzi le. Nusia kple de siwo dzi womegadzɔna tutu o de atikevɔ̃ɖisitsatsa dzi. Dɔmakpɔwɔe si le dzidzim ɖe edzi wɔe be ame akpe geɖe toa atike manɔsenuwo dzadzra me kpɔa woƒe gazazãwo. Afisi atike muamewo bɔ ɖo la, hlɔ̃nuwɔwɔ megbea afima nɔnɔ o. Nyadzɔdzɔgbalẽ aɖe ka nya ta be kpovitɔwo ɖia ɖevi siwo le Gauteng, South Africa sukuwo me—ƒe 13 pɛ ko wo dometɔ aɖewo xɔ—ɖe atike muamewo dzadzra ta. Suku aɖewo na wole woƒe sukuviwo dom kpɔ le nutoame ne atike muame aɖe le lãme na wo.\nNuka Koŋ Gbɔe Wòtso?\nEdze ƒã be susu geɖe tae amewo zãa atikewo ɖe mɔ gbegblẽ nu ɖo. Gake kuxi sesẽ aɖe, si koŋ gbɔ wòtso, ƒe dzesiwoe esiawo katã nye. Nusia dze le nuŋlɔla Ben Whitaker ƒe nya me be: “Atike muamewo zazã ƒe dzidziɖedzi egbea nye dzesi ne míanya be gbɔdzɔgbɔdzɔ kple gbegblẽƒewo le míaƒe hadomegbenɔnɔ me, hekpe ɖe akogotsitsi kple dziɖeleameƒo ŋu: ne mele alea o la, nukatae amesiawo gbegbe siwo si dzɔdzɔmeŋutete kple mɔnukpɔkpɔ le la atia atike muamewo zazã tsɔ wu be woakpe akɔ kple egbeŋkekea me nɔnɔmewo?”\nBiabia nyui aɖee nye sia, si na míekpɔe be míaƒe xexeame bua tame le ŋutilãmenuwo kple dzidzedzekpɔkpɔ ko ŋu, ke mete ŋu kpɔa seselelãme kple gbɔgbɔmenuhiahiãwo gbɔ na mí zi geɖe o. Subɔsubɔha akpa gãtɔ gɔ̃ hã mete ŋu kpɔ hiahiã sia gbɔ o elabena woŋe aɖaba ƒu amegbetɔ ƒe kuxia tsoƒe ŋutɔŋutɔ dzi.\nEle be míadi nusi koŋ gbɔ wòtso ne míakpe akɔ kplii hafi ate ŋu akpɔ nu ɖeka kolia si ate ŋu akpɔ atike muamewo ƒe kuxia gbɔ keŋkeŋ. Míadzro nusia me le nyati si kplɔe ɖo me.\nAme xɔŋkɔwo doa vivi ɖe atike muamewo zazã ŋu ɣeaɖewoɣi\nAtike zazã madzemadzee xɔ aƒe ɖe egbeŋkekea me haƒoƒowo me\nAtike muame si nye “ecstasy” nɔa zã blibo me ɣeɖuƒewo zi geɖe\nƉoe Ɖe Amewo Ɖoe Ɖe Amewo Atike Muamewo—Nukata Amewo Zãa Wo Madzemadzee?\ng01 7/8 axa 6-8


Wotsɔ Wo Ðokuiwo Na Faa—Le Micronesia | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nKATHERINE tsi le Amerika eye wòxɔ nyɔnyrɔ zu Yehowa Ðasefo esime wòxɔ ƒe 16. Ekua kutri le gbeƒãɖeɖedɔa me gake amewo metsɔa ɖeke le Fiaɖuƒegbedeasia me le eƒe hamea ƒe anyigbamama me o. Egblɔ be: “Mexlẽ nuteƒekpɔkpɔwo ku ɖe ame siwo do gbe ɖa na Mawu be wòaɖo ame aɖe ɖa wòava kpe ɖe yewo ŋu yewoanyae nyuie la ŋu. Zi geɖe la, enyea nye didi be nye hã make ɖe ame aɖe ŋu nenema, gake esia meva eme nam kpɔ o.”\nEsi Katherine ɖe gbeƒã le anyigbamama ma me ƒe geɖe megbe la, eva nɔ ʋuʋu ayi nuto si me amewo aɖo to Fiaɖuƒegbedeasia le wu la me ŋu bum. Gake esusui be esia wɔwɔ asesẽ na ye. Zi ɖeka koe wòdzo le eƒe ƒometɔwo gbɔ yi ɖanɔ teƒe bubu kpɔ—enɔ afi ma kwasiɖa eve pɛ ko—eye aƒe nɔa edzrom vevie gbe sia gbe. Ke hã, ale si gbegbe wòdi be ye hã yeakpɔ dzidzɔ si dona tso kpekpe ɖe ame siwo le Yehowa dim ŋu me na wòɖu vɔvɔ̃ ma dzi. Esi wòde ŋugble tso teƒe vovovo siwo wòate ŋu aʋu ayi ŋu vɔ la, eŋlɔ agbalẽ na alɔdzedɔwɔƒe si le Guam hexɔ nyatakaka siwo wòhiã. Le July 2007 me esi Katherine xɔ ƒe 26 la, eʋu yi Saipan, si nye Pacific ƒukpo aɖe, si didi tso wo gbɔ anɔ kilometa 10,000. Nu kae do tso eme?\nGBEDODOÐA EVE ƑE ŊUÐOÐO\nEsi Katherine va ɖo hame yeyea me megbe kpuie la, eɖi ɖase na Doris, si nye nyɔnu aɖe si xɔ abe ƒe 45 ene, eye wòlɔ̃ be yeasrɔ̃ Biblia. Esi wosrɔ̃ Biblia ƒe Nufiafia gbalẽa ƒe ta etɔ̃ gbãtɔawo vɔ la, Katherine va tsi dzi vie. Egblɔ be: “Nusrɔ̃vi dovevienu aɖee Doris nye, eya ta medi vevie be malé be nɛ. Nyemewɔ aƒeme Biblia nusɔsrɔ̃ edziedzi kpɔ o eye mesusui be Doris hiã nɔvinyɔnu kpɔnuteƒe aɖe be wòayi nusɔsrɔ̃a dzi kplii, ɖewohĩ nɔvinyɔnu aɖe si wo kplii wonye hati.” Katherine do gbe ɖa na Yehowa be wòakpe ɖe ye ŋu yeakpɔ nɔvinyɔnu si sɔ be yeatsɔ Biblia-nusrɔ̃via anɛ. Eyome eɖoe be yeagblɔ na Doris be nɔvi bubu ava yi nusɔsrɔ̃a dzi kplii.\nKatherine gblɔ be: “Hafi mado nyaa ɖa la, Doris gblɔ nam be yedi be yeaƒo nu tso kuxi aɖe ŋu nam. Esi meɖo toe vɔ la, megblɔ ale si Yehowa kpe ɖe ŋunye medo dzi le nɔnɔme ma tɔgbi me va yi la nɛ. Eda akpe nam.” Eyome Doris gblɔ na Katherine be: “Yehowa zãa wò tsɔ kpena ɖe ŋunye. Zi gbãtɔ si nèva gbɔnye la, menɔ Biblia xlẽm gaƒoƒo geɖe. Menɔ avi fam henɔ Mawu biam be wòaɖo ame aɖe ɖem be wòava kpe ɖe ŋunye mase Biblia gɔme. Enumake nèƒo ʋɔa. Yehowa ɖo nye gbedodoɖaa ŋu nam vavã!” Aɖatsi lólo ɖe Katherine ƒe ŋku dzi esi wònɔ nuteƒekpɔkpɔ wɔdɔɖeamedzi sia gblɔm. Egblɔ be: “Doris ƒe nyawo nye nye gbedodoɖa ƒe ŋuɖoɖo. Yehowa ɖee fiam be mesu te ayi nusɔsrɔ̃a dzi kplii.”\nDoris xɔ nyɔnyrɔ le ƒe 2010 me, eye egbea eya hã le Biblia srɔ̃m kple ame geɖewo. Katherine gblɔ be: “Dzi dzɔm ŋutɔ be didi si nɔ menye ɣeyiɣi didi aɖe be makpe ɖe dzianukwaretɔ aɖe ŋu wòava zu Yehowa subɔla la va eme nam!” Egbea Katherine nye mɔɖela vevi kpɔdzidzɔ le Pacific ƒukpo si nye Kosrae dzi.\nKUXI ETƆ̃ AÐEWO DZI ÐUÐU\nNɔviŋutsu kple nɔvinyɔnu siwo wu alafa ɖeka (siwo xɔ tso ƒe 19 va se ɖe 79) va le subɔsubɔm le afi siwo hiahiã geɖe le wu le Micronesia. Erica, si ʋu va Guam le ƒe 2006 me esime wòxɔ ƒe 19 la, ɖe gbeƒãɖela dovevienu siawo ƒe seselelãme gblɔ wòsɔ nyuie ale: “Mɔɖeɖedɔa wɔwɔ le anyigbamama si me nyateƒea ƒe tsikɔ le amewo wum me la vivina ŋutɔ. Medaa akpe na Yehowa be ekpe ɖe ŋunye be metia subɔsubɔmɔnu sia. Esiae nye agbenɔnɔmɔ nyuitɔ!” Egbea Erica zu mɔɖela vevi le Ebeye, si le Marshall ƒukpowo dzi. Ke hã, kuxiwo le subɔsubɔ le dutanyigba dzi me. Mina míadzro kuxi siawo dometɔ etɔ̃ me, ne míakpɔ ale si nɔvi siwo ʋu va Micronesia wɔ ɖu wo dzii ɖa.\nGakuxiwo. Esi Simon, si xɔ ƒe 22, va ɖo Palau ƒukpo dzi le ƒe 2007 me megbe teti la, ede dzesii be fetu si yexɔna le yewo de England la ƒe kakɛ aɖe koe yeate ŋu axɔ le afi sia. Egblɔ be: “Eva hiã be masrɔ̃ ale si maɖu ɖokuinye dzi be nyemanɔ nu sia nu si medi la ƒlem o. Fifia, meléa ŋku ɖe nu siwo maƒle aɖa la ŋu nyuie hafi ƒlea wo, meɖia tsa le asia me nyuie be maƒle nu siwo ƒe asi bɔbɔ vie. Ne nye nuzazã aɖe gblẽ la, media akpa si gblẽ la ƒe zãkpɔtɔ, eye media ame si akpe ɖe ŋunye madzrae ɖo.” Aleke agbe tsɛ nɔnɔ kpɔ ŋusẽ ɖe Simon dzi? Egblɔ be: “Esia kpe ɖe ŋunye meva kpɔ nu si le vevie wu le agbe me dze sii kple ale si manɔ agbe ɖe nu sue aɖe ko nu. Mekpɔa Yehowa ƒe asi le nye agbe me zi geɖe. Le ƒe adre siwo metsɔ le afi sia me la, mekpɔa nu si maɖu kple afi si mada ta ɖo la godoo.” Vavãe, Yehowa kpena ɖe ame siwo nɔa agbe tsɛ le esi wodi be yewoadi Fiaɖuƒea gbã ta la ŋu.—Mat. 6:32, 33.\nAƒedzroame. Erica gblɔ be: “Nye kple nye ƒometɔwo dome le kplikplikpli eye menɔ vɔvɔ̃m be aƒedzroame agblẽ nye subɔsubɔdɔa me.” Nu kae wòwɔ tsɔ dzra ɖo? Egblɔ be: “Hafi maʋu la, mexlẽ Gbetakpɔxɔ me nyati siwo ku ɖe aƒedzroame ŋu. Esia dzra nye dzi ɖo be mate ŋu aɖu kuxi ma dzi. Le nyatiawo dometɔ ɖeka me la, vidada aɖe ka ɖe Yehowa ƒe beléname dzi na vianyɔnu esi wògblɔ be, ‘Yehowa ate ŋu alé be na wò nyuie wum.’ Kakaɖedzinya ma do ŋusẽm ŋutɔ.” Hannah kple srɔ̃a Patrick le subɔsubɔm le Majuro le Marshall ƒukpowo dzi. Hannah te ŋu ɖu aƒedzroame dzi esi wòna eƒe susu le nɔvi siwo le woƒe hame yeyea me ŋu. Egblɔ be: “Medaa akpe na Yehowa ɣesiaɣi ɖe míaƒe xexea me katã ƒe nɔviwo ƒe habɔbɔa ta, elabena woawo hã wonye nye ƒometɔwo. Woƒe kpekpeɖeŋu manɔmee la, nyemate ŋu asubɔ le afi si gbeƒãɖelawo hiã le wu o.”\nXɔlɔ̃dzedze. Simon gblɔ be: “Ne èva ɖo dukɔ yeye aɖe me la, nu sia nu kloe toa vovo. Ɣeaɖewoɣi la, egadzroam be magblɔ nya ɖikokoe aɖe eye be amewo nase egɔme nyuie ahako nu.” Erica gblɔ be: “Le gɔmedzedzea me la, metsi eme, gake ema kpe ɖe ŋunye megbugbɔ de ŋugble le susu si tae meʋu va afi sia ɖo la ŋu. Menye viɖe si nye ŋutɔ makpɔ tae meʋu ɖo o, ke boŋ be mawɔ geɖe na Yehowa tae.” Egblɔ kpee be: “Ɣeyiɣi aɖe megbe la, medze xɔlɔ̃ nyui siwo nyemeƒoa asii o.” Simon ku kutri srɔ̃ Palaugbe, eye esia kpe ɖe eŋu ‘wòʋu eƒe dzi na’ nutoa me nɔviwo. (2 Kor. 6:13) Agbagba si wòdze be yeasrɔ̃ gbea na nɔviwo va lɔ̃e vevie. Nyateƒee, ne nɔvi siwo ʋu tso wo de va teti la kple nutoa me nɔviwo wɔ dɔ asi le asi me la, xɔlɔ̃wɔwɔ kplikplikpli xɔa aƒe ɖe hamea me. Yayra bubu ka hãe nɔvi siwo tsɔ wo ɖokuiwo na faa be yewoasubɔ le afi siwo hiahiã geɖe wu le la kpɔna?\n‘WOŊEA NU WÒSƆA GBƆ’\nPatrick kple Hannah\nApostolo Paulo gblɔ be: “Ame si ƒãa nu wòsɔa gbɔ la, aŋe nu wòasɔ gbɔ hã.” (2 Kor. 9:6) Kakaɖedzitɔe la, gɔmeɖose si le nya sia me la yi na ame siwo kekea woƒe subɔsubɔdɔa ɖe enu. Nu kawoe ‘woŋena le agbɔsɔsɔme’ le Micronesia?\nLe Micronesia la, ame geɖewo gakpɔtɔ li woasrɔ̃ Biblia kplii. Ame siwo tsɔ wo ɖokuiwo na faa la akpɔ ame geɖe siwo asrɔ̃ nyateƒe si le Mawu ƒe Nya la me, awɔ ɖe edzi ahawɔ gbɔgbɔmeŋgɔyiyi. Patrick kple Hannah ɖea gbeƒã le Angaur, si nye ƒukpo sue si dzi ame 320 ko le la hã. Esi wosubɔ le afi ma ɣleti eve megbe la, wova ke ɖe nyɔnu dzilaɖekɛ aɖe ŋu. Elɔ̃ enumake be woasrɔ̃ Biblia kpli ye, exɔ nyateƒea enumake, eye wòwɔ tɔtrɔ gãwo le eƒe agbenɔnɔ ŋu. Hannah gblɔ be: “Le nusɔsrɔ̃ ɖe sia ɖe megbe, ne míetso egbɔ hedo míaƒe gasɔwo dzo yina la, míekpɔa mía nɔewo ŋkume eye míegblɔna be: ‘Yehowa, akpe na wò!’” Hannah gblɔ kpee be: “Menya be Yehowa ahe nyɔnu ma ɖe eɖokui ŋu to mɔ bubu ɖe sia ɖe dzi, gake esi míeva le subɔsubɔm le afi si hiahiã geɖe wu le ta la, míete ŋu ke ɖe ame sia si si alẽwo ƒe nɔnɔme le la ŋu hekpe ɖe eŋu wòva dze si Yehowa. Esiae nye yayra gãtɔ si míekpɔ le agbe me kpɔ!” Abe ale si Erica gblɔe ene la, “ne èkpe ɖe ame aɖe ŋu wòva dze si Yehowa la, ana nakpɔ dzidzɔ manyagblɔ!”\nÀTE ŊU AKPƆ GOME LE EMEA?\nFiaɖuƒegbeƒãɖelawo hiã le dukɔ geɖe me. Ðe wò hã àte ŋu aʋu ayi nuto siwo me wohiã kpekpeɖeŋu le mea? Do gbe ɖa nàbia Yehowa be wòana didi si le mewò be yeakeke yeƒe subɔsubɔdɔa ɖe enu la nu nasẽ ɖe edzi. Eyome nàɖo dze tso eŋu na miaƒe hamemetsitsiwo kple nutome sue dzikpɔlaa, alo ɖo dze kple ame siwo si mɔnukpɔkpɔa su wole subɔsubɔm le dukɔ siwo me wohiã kpekpeɖeŋu le me. Ne èkpɔe be wò ɖoɖoa adze edzi la, ŋlɔ agbalẽ na alɔdzedɔwɔƒe si kpɔa nuto si me nèdi be yeasubɔ le ƒe dɔwo dzi la nàbia nyatakaka geɖe wu. * Ðewohĩ wò hã àte ŋu awɔ ɖeka kple nɔvi akpe geɖe—ɖeviwo kple tsitsiwo, trewo alo srɔ̃tɔwo—siwo tsɔ wo ɖokuiwo na faa la be nàkpɔ dzidzɔ ‘ahaŋe nu wòasɔ gbɔ.’\n^ mm. 17 Kpɔ nyati si nye “Àte Ŋu ‘Atso Ƒu Ayi Makedonia’?” si le August 2011 Míaƒe Fiaɖuƒe Subɔsubɔdɔ me.\nAle Si Míana Hehe Nɔviawo\nKRISTOTƆ hamemetsitsi siwo si nuteƒekpɔkpɔ geɖe le ku ɖe alẽwo dzi kpɔkpɔ ŋu la hã le nɔvi siwo ʋu tso wo de yi dukɔ bubuwo me dome. Aleke nɔviŋutsu siawo ate ŋu ana hehe nɔviawo le hamea me?\nRichard kple Joel\nRichard, si xɔ ƒe 65 la, ʋu tso Amerika yi Guam le ƒe 2010 me. Egblɔ be, mɔ vevi aɖe si dzi míato ana hehe nɔviawoe nye wo kafukafu. Richard gblɔ hã be: “Mɔ nyui bubu si dzi míato ana hehe nɔviawoe nye be míazɔ kpli wo le gbeadzi. Nɔviawo ate ŋu akpɔ ahase ale si nèfiaa nu amewo tso Yehowa ŋu. Gawu la, dɔwɔwɔ ɖekae nana be lɔlɔ̃ kple ɖekawɔwɔ va blaa mí.”\nByron kple Greg\nGreg, si xɔ ƒe 60 la, le Saipan tso ƒe 2010 me. Egblɔ be: “Hamemetsitsi siwo ʋu va afi sia tsɔa ɖe le eme na nutoa me nɔviawo ɖekaɖeka. Mía dome va le kplikplikpli eye míekana ɖe mía nɔewo dzi hedea bubu mía nɔewo ŋu.” Egblɔ kpee be: “Menye akpa ɖeka koe hehenana la ɖea vi na o. Míesrɔ̃ nu geɖe tso nutoa me nɔviwo hã gbɔ.”\nMike kple Alice\nMike, si hã xɔ ƒe 60, kple srɔ̃a Alice, le subɔsubɔm le Pacific nutoa me ƒe 20 kple edzivɔe nye esia. Aleke wònaa hehe nɔviawoe? Egblɔ be: “Meɖoa kpɔɖeŋu na wo le mɔfiame siwo Yehowa ƒe habɔbɔa na la dzi wɔwɔ me. Mekpɔa egbɔ be ame siwo mele hehea nam la se mɔfiameawo gɔme nyuie. Medzea agbagba wɔna ɖe nu si mefiana dzi, gbɔa dzi ɖi na wo, eye mekafua wo geɖe ŋutɔ.” Mike gblɔ hã be: “Ne èʋu yi nuto bubu me la, anyo be nàde dzesii be, zi geɖe la, woate ŋu ato mɔ vovovowo dzi awɔ nane wòadze edzi.”\nAleke nɔvi siwo nye Micronesia vidzidziwo la se le wo ɖokui me ɖe hehe si nam wole wo ŋu? Joel, si xɔ ƒe 21, si le Guam, gblɔ be: “Hamemetsitsiwo ɖee fia be yewoka ɖe dzinye esi wodea dɔ vovovowo asi nam. Esia kpe ɖe ŋunye mekpɔe dze sii be nu xɔasi aɖe le asinye mate ŋu azã le Yehowa subɔsubɔ me.” Byron, si xɔ ƒe 31 eye wòle Saipan la gblɔ be: “Ale si hamemetsitsiwo tsɔa dzo ɖe gbeƒãɖeɖedɔa ŋu kple lɔlɔ̃ si le wo si na alẽawo la ʋãm be matsɔ nye susu aɖo gbɔgbɔmenuwo ŋu ke menye ɖe kesinɔnuwo ŋu o.” Egblɔ kpee be: “Yayra gã aɖee wònye na mí be nɔviŋutsu siawo le mía dome.”


GBE BUBU Afrikaans Albanian Amharic Arabic Armenian Aymara Bengali Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikongo Kinyarwanda Kirghiz Kirundi Korean Latvian Lingala Lithuanian Macedonian Malagasy Malayalam Maltese Maya Mongolian Myanmar Norwegian Ossetian Persian Polish Portuguese Punjabi Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Serbian Sesotho (Lesotho) Setswana Silozi Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Tzotzil Ukrainian Vietnamese Xhosa Zulu\nSrɔ̃ŋutsua gblɔ be: “Mía vi ɖetugbuiawo ɖe?”\nSrɔ̃nyɔnua gblɔ be: “Woyi awu yeyewo ƒle ge.”\nSrɔ̃ŋutsua gblɔ be: [Dziku kple ɣlidodoe wòtsɔ gblɔe] “Èbe nu ka? ‘Woyi awu yeyewo ƒle ge aleke’? Menye nyitsɔ laa koe woƒle nudodo yeyewo oa?”\nSrɔ̃nyɔnua gblɔ be: [Etsɔ vevesese kple nuteɖeamedzi ɖe eɖokui nu le esi wòse le eɖokui me be ye srɔ̃ le fɔ bum ye ta] “Gake woɖe nuwo ƒe asi dzi ɖe. Azɔ hã, wobiam, eye meɖe mɔ na wo.”\nSrɔ̃ŋutsua gblɔ be: [Dzi kui eye wòdo ɣli] “Ènya be nyemedina be ɖeviawo naƒle nane ne womebiam hafi o! Nu ka tae nètsi dzi wɔ nyametsotsoa le ɖokuiwò si?”\nKUXI kawo gbɔe nèkpɔ be ele be srɔ̃tɔ siawo nakpɔ? Edze ƒãa be srɔ̃ŋutsua mete ŋu léa eƒe dziku nu o. Azɔ hã, edze abe srɔ̃tɔ siawo ƒe susu mewɔ ɖeka le ablɔɖe ale si nu woana wo viawo la gome o ene. Eye edze hã be womete ŋu ɖoa dze kple wo nɔewo nyuie o.\nSrɔ̃ɖeɖe aɖeke mede blibo o. Kuxi aɖewo ado mo ɖa le srɔ̃tɔwo dome kokoko. Woɖanye kuxi gãwo alo suewo o, ele vevie be srɔ̃ŋutsu kple srɔ̃nyɔnu nasrɔ̃ ale si woakpɔ wo gbɔe. Nu ka tae?\nNe kuxiwo do mo ɖa eye womekpɔ wo gbɔ enumake o la, wote ŋu va zua mɔxenu na srɔ̃tɔwo dome dzeɖoɖo. Fia nyanu Salomo gblɔ be: “Dzrewɔwɔ le abe fiasã ƒe gametiwo ene.” (Lododowo 18:19) Aleke nàwɔ ana be dzeɖoɖo ƒe kadodo nyui nanɔ mia dome ne miele kuxiwo gbɔ kpɔm?\nAbe ale si ko ame ƒe dzi kple dzitodzito wɔa akpa vevi aɖe le nana be ʋu nasi to lãmekawo me nyuie me ene la, nenema kee lɔlɔ̃ɖeɖefia kple bubu deto dede ame nɔewo ŋu nye nɔnɔme vevi siwo naa dzeɖoɖo ƒe kadodo nyui nɔa srɔ̃tɔwo dome. (Efesotɔwo 5:33) Le kuxiwo gbɔ kpɔkpɔ me la, lɔlɔ̃ aʋã srɔ̃tɔawo woaŋe aɖaba aƒu wo nɔewo ƒe vodada siwo wowɔ va yi—kple ale si wogblẽ nu le woƒe seselelãme ŋu—la dzi, eye woatsɔ susu aɖo kuxi si do mo ɖa la koŋ gbɔ kpɔkpɔ ŋu. (1 Korintotɔwo 13:4, 5; 1 Petro 4:8) Srɔ̃tɔ siwo dea bubu wo nɔewo ŋu la gbɔa dzi ɖi be yewo srɔ̃ naɖe eƒe seselelãmewo agblɔ faa, eye wodzea agbagba ɖoa to sea nu si eƒe nyaawo fia, ke menye nyagbɔgblɔawo ɖeɖe ko o, la gɔme.\nAfɔ Ene Siwo Nàɖe Le Kuxiwo Gbɔ Kpɔkpɔ Me\nDe ŋugble le afɔɖeɖe ene siwo gbɔna la ŋu eye nàde dzesi Biblia me gɔmeɖose siwo ate ŋu akpe ɖe ŋuwò be nàkpɔ kuxiwo gbɔ le lɔlɔ̃ kple bubudede ame ŋu me.\n1. Miɖo ɣeyiɣi ɖi koŋ na nyaa me dzodzro. ‘Ɣeyiɣi li na nu sia nu, ɖoɖoeziɣi li, eye nuƒoɣi li.’ (Nyagblɔla 3:1, 7) Abe ale si wòdze le srɔ̃tɔ siwo ŋu míeƒo nu tso le gɔmedzedzea me gome ene la, kuxi aɖewo ate ŋu ana srɔ̃tɔwo nado dziku vevie. Ne edzɔ alea la, ɖu ɖokuiwò dzi nàdzudzɔ nyahehe—‘nàzi ɖoɖoe’—bene wò dzikua nagava fla o. Miate ŋu akpɔ miaƒe srɔ̃ɖeɖea ta tso afɔku geɖewo me ne miewɔ ɖe Biblia ƒe aɖaŋuɖoɖo sia dzi: ‘Dzregɔmetoto le abe ale si woŋɔa tɔe ene; eya ta dzudzɔ hafi wòava do gã.’—Lododowo 17:14.\nGake “nuƒoɣi” hã li. Abe ale si ko ne womeŋlɔ gbewo o woyia edzi tsina kabakaba ene la, ɖeko kuxi siwo gbɔ womekpɔ o la hã va doa gã ɖe edzi. Eya ta megaŋe aɖaba ƒu nyaa dzi kple susu be enu ava yi o. Ne mieɖe asi le kuxi aɖe me dzodzro ŋu bene miaƒe dziku nu nagafla o ta la, anyo be nàde bubu srɔ̃wòa ŋu to ɣeyiɣi bubu aɖe didi emegbe hena eme dzodzro me. Ewɔwɔ alea akpe ɖe mi ame evea siaa ŋu be miaɖe nɔnɔme si ƒe dzi Biblia de ƒo la afia be: “Miaƒe dzibibi la naganɔ anyi ɣe naɖo to ɖe edzi o.” (Efesotɔwo 4:26) Gake ele be nàkpɔ egbɔ be yedi ɣeyiɣi miekpɔ nya la gbɔ abe ale si nèdo ŋugbee ene.\nTE MƆNU SIA KPƆ: Miɖo ɣeyiɣi aɖe ɖi koŋ le kwasiɖa ɖe sia ɖe me si miatsɔ adzro ƒomekuxiwo me. Ne mienya be yewodoa dziku kabakaba le ŋkekea ƒe ɣeyiɣi aɖewo koŋ me—le kpɔɖeŋu me, ne miegbɔ tso dɔme teti alo ne mieɖu nu haɖe o—la, miɖoe be yewomadzro kuxiwo me ɣemaɣiwo o. Ke boŋ mitia ɣeyiɣi si me mi ame evea siaa miaƒe dzi dze eme hena numedzodzroa wɔwɔ.\n2. Gblɔ wò nukpɔsusu le anukwareɖiɖi kple bubu me. “Mia dome ame sia ame neto nyateƒe na ehavi.” (Efesotɔwo 4:25) Ne srɔ̃tɔe nènye la, hawòvi si te ɖe ŋuwò wue nye srɔ̃wò. Eya ta ne èle nu ƒom na srɔ̃wòa la, gblɔ ale si tututu nèle sesem le ɖokuiwò me la nɛ naneke maɣlamaɣlae. Margareta, * si nye srɔ̃tɔ ƒe 26 enye esia la, gblɔ be: “Esi meɖe srɔ̃ teti la, mekpɔa mɔ be ne kuxiwo do mo ɖa la, srɔ̃nye ŋutɔ anya ale si tututu mase le ɖokuinye me. Gake meva kpɔe be mesɔ be manɔ mɔ kpɔm nenema o. Fifia medzea agbagba ɖea nye tamesusuwo kple seselelãmewo gblɔna nɛ wo me kɔna nyuie.”\nÐo ŋku edzi be, ne miele kuxi aɖe me dzrom la, menye wò taɖodzinue nye be nàɖu dzi alo nàkpe futɔ aɖe dzi o, ke boŋ taɖodzinuae nye be nàna srɔ̃wòa nase wò nukpɔsusuwo gɔme nyuie. Be nàwɔ esia dzidzedzetɔe la, gblɔ nu si nèsusu be eyae nye kuxia, emegbe gblɔ ɣeyiɣi siwo me kuxia doa mo ɖa, eye nàɖe ale si kuxia naa nèsena le ɖokuiwò me la me nɛ. Le kpɔɖeŋu me, ne ale si srɔ̃wòa daa nuwo ɖe afi sia afi ye doa dziku na wò la, àte ŋu agblɔ nɛ bubutɔe be, ‘Ne ègbɔ tso dɔme eye nèɖe wò awuwo kɔ ɖe anyigba la, [ɣeyiɣi si kuxia doa mo ɖa kple nu si kuxia nye gbɔgblɔ] mesena le ɖokuinye me be esia menye ŋudzedzekpɔkpɔ ɖeɖe fia ɖe agbagba siwo medzena le beléle na aƒea me ŋu o [ale si tututu nèsena le ɖokuiwò me gbɔgblɔ].’ Emegbe gblɔ nu si nèbu be anye kuxia gbɔ kpɔnu la nɛ tufafatɔe.\nTE MƆNU SIA KPƆ: Hafi nàte ŋu aɖe wò nukpɔsusuwo agblɔ na srɔ̃wòa wo me nakɔ nyuie la, anyo be nàŋlɔ nu si nèbu be eyae nye kuxia kple ale si nàdi be yewoawɔ akpɔ egbɔ la ɖi.\n3. Ðo to srɔ̃wòa nyuie eye nàse eƒe seselelãmewo gɔme nɛ. Nusrɔ̃la Yakobo ŋlɔ bena ele be Kristotɔwo “naɖe abla le nusese me, nanɔ blewu le nuƒoƒo me, nanɔ blewu le dziku me.” (Yakobo 1:19) Nu siwo naa dzidzɔ menɔa srɔ̃ɖegbenɔnɔ me o wu la dometɔ ɖekae nye sese le ame ɖokui me be ye srɔ̃ mesea ale si yesena le ye ɖokui me le kuxi aɖe ŋu la gɔme na ye o. Eya ta ɖoe kplikpaa be yemana ye srɔ̃ nase le eɖokui me nenema o!—Mateo 7:12.\nWolfgang, si ɖe srɔ̃ ƒe 35 sɔŋ enye esia la, gblɔ be: “Ne míele kuxiwo me dzrom la, mexaxana le ɖokuinye me, vevietɔ ne srɔ̃nye mese nye nukpɔsusuwo gɔme nam o.” Dianna, si ɖe srɔ̃ ƒe 20 enye esia la, gblɔ be, “Zi geɖe la, metoa nyatoƒoe na srɔ̃nye be meɖoa tom nyuie ne míele ƒomekuxiwo me dzrom o.” Aleke miawɔ akpɔ kuxi sia gbɔ?\nMègasusu be yenya nu si le susu me na ye srɔ̃ kple ale si wòle sesem le eɖokui me o. Mawu ƒe Nya la gblɔ be: “Nuwɔwɔ le ame ɖokui si la, dzre sɔŋ ko wòhena vae, ke nunya le ame siwo léa nyawo kpɔna ɖekae la si.” (Lododowo 13:10, NW) De bubu srɔ̃wòa ŋu to mɔɖeɖe nɛ be wòaɖe eƒe nukpɔsusuwo agblɔ faa nyamatsomatso le enui me. Emegbe, be nàkpɔ kakaɖedzi be yese nu si srɔ̃wòa gblɔ gɔme nyuie la, gbugbɔ gblɔ eƒe nyaawo le wò ŋutɔ wò nyagbewo me nɛ, ke hã, neganye le fewuɖuɖu alo le dziku me o. Ðe mɔ na srɔ̃wòa wòaɖɔ wò ɖo le eƒe nya siwo gɔme wòkpɔ be mese nyuie o gome. Wò ɖeka mègaxɔ nyawo katã gblɔ o. Miɖe mɔ mia dometɔ ɖe sia ɖe nagblɔ eƒe nukpɔsusuwo faa va se ɖe esime mi katã mialɔ̃ ɖe edzi be yewose yewo nɔewo ƒe nukpɔsusu kple seselelãmewo gɔme le kuxia ŋu.\nNyateƒee, toɖoɖo srɔ̃wòa nyuie ahalɔ̃ ɖe eƒe nukpɔsusu dzi bia ɖokuibɔbɔ kple dzigbɔɖi. Gake ne èxɔ ŋgɔ le bubu ma tɔgbi dede srɔ̃wò ŋu me la, anɔ bɔbɔe na srɔ̃wòa hã be wòabu wò.—Mateo 7:2; Romatɔwo 12:10.\nTE MƆNU SIA KPƆ: Ne ègbugbɔ le nya siwo srɔ̃wòa ɖe gblɔ na wò gblɔm nɛ la, mègazã nyagbe siwo tututu wòzã o. Tsɔ veveseseɖeamenu gbugbɔ ale si nèse srɔ̃wòa ƒe nyawo kple seselelãmewo gɔmee la gblɔ le wò ŋutɔ wò nyagbewo me.—1 Petro 3:8.\n4. Milɔ̃ ɖe kuxia gbɔ kpɔnu ɖeka dzi. “Ne ame le eve la, enyo wu ame ɖeka, elabena woakpɔ fetu nyui ɖe woƒe agbagbadzedzewo ta. Elabena ne wo dometɔ ɖeka dze anyi la, nɔvia afɔe ɖe tsitre.” (Nyagblɔla 4:9, 10) Ne srɔ̃tɔwo wɔa nu aduadu hekpea asi ɖe wo nɔewo ŋu ko hafi woate ŋu akpɔ woƒe srɔ̃ɖeɖe me kuxiwo gbɔ.\nEle eme be srɔ̃ŋutsue Yehowa ɖo ƒomea ƒe tae ya. (1 Korintotɔwo 11:3; Efesotɔwo 5:23) Gake tanyenye mefia amegãɖuɖu o. Srɔ̃ŋutsu dzeaɖaŋu matso le eɖokui si awɔ nyametsotso srɔ̃a ƒe nukpɔsusu mabiamabiae o. David, si ɖe srɔ̃ ƒe 20 sɔŋ ye nye esia la, gblɔ be: “Medzea agbagba dia nu si me mía kple srɔ̃nye ƒe susu wɔ ɖeka le, si ade mía kplii siaa dzi hafi wɔa nyametsotso.” Nyɔnu aɖe si ŋkɔe nye Tanya, si ɖe srɔ̃ ƒe adree nye esia la, gblɔ be: “Menye ame si tɔ dzɔ kple ame si tɔ medzɔ o ƒe nya ye o. Ɣeaɖewoɣi la, míaƒe nukpɔsusuwo koe toa vovo le kuxi aɖe gbɔ kpɔkpɔ me. Mekpɔe be nu vevi si kpena ɖe ame ŋu wokpɔa dzidzedzee nye dadasɔ kple nugɔmesese ɖeɖe fia.”\nTE MƆNU SIA KPƆ: Mitu nuwɔwɔ ɖekae ƒe nɔnɔme ɖo to ale si mi ame evea siaa miaŋlɔ kuxi aɖe gbɔ kpɔnu vovovo siwo va susu me na mi la ɖi me. Esia megbe la, migbugbɔ dzro susu vovovo siwo mieŋlɔ ɖi la me ahakpɔe ɖa be eka mee mi ame evea siaa ƒe susu wɔ ɖeka le hã. Eye le ɣeyiɣi kpui aɖe megbe la, migbugbɔ dzro nyametsotso si miewɔ me kpɔ be miete ŋu wɔ ɖe edzi loo, alo afi kae miekpɔ dzidzedze le eŋu dɔ wɔwɔ me se ɖo hã.\nMiwɔ Nu Aduadu, Ke Menye Le Mia Ðokui Si O\nYesu tsɔ srɔ̃ɖeɖe sɔ kple kɔkuti esime wògblɔ be: “Nu si Mawu bla [ɖe kɔkuti ɖeka te] la, ame aɖeke negama eme o.” (Mateo 19:6) Le eƒe ŋkekea me la, kɔkuti nye ati aɖe si woblana ɖe lã eve ƒe kɔ ŋu bene woate ŋu awɔ dɔ aduadu. Ne lãawo mewɔ nu le ɖekawɔwɔ me o la, womate ŋu awɔ dɔ nyuie o, eye kɔkutia abebe kɔ na wo vevie. Gake ne wowɔ dɔ aduadu la, woate ŋu ahe nu kpekpewo alo aŋlɔ agble.\nNenema kee, ne atsu kple asi do kpo nuwɔwɔ aduadu la, woakpe fu le srɔ̃ɖeɖe ƒe kɔkuti la te. Le go bubu me la, ne wosrɔ̃ ale si woawɔ nu le ɖekawɔwɔ me la, woate ŋu akpɔ kuxi ɖe sia ɖe kloe gbɔ eye woakpɔ viɖe geɖe le woƒe dɔwɔwɔwo me. Srɔ̃ŋutsu aɖe si ŋkɔe nye, Kalala, si dzi dzɔna ŋutɔ la, ƒo nya sia ta ale: “Ƒe 25 ye nye esia mía kple srɔ̃nye míetoa nuƒoƒo faa tso míaƒe kuxiwo ŋu naneke maɣlamaɣlae, nugɔmesese na mía nɔewo, gbedodoɖa na Yehowa ahabia eƒe kpekpeɖeŋu, kpakple Biblia me gɔmeɖosewo dzi wɔwɔ dzi kpɔa míaƒe kuxiwo gbɔ.” Ðe miawo hã miate ŋu awɔe nenema?\n▪ Kuxi ka mee medi vevie be mía kple srɔ̃nye míadzro?\n▪ Aleke mate ŋu aɖee afia be mese ale si tututu srɔ̃nye se le eɖokui me le nya sia me la gɔme?\n▪ Ne metea tɔ ɖe nye nukpɔsusuwo dzi ɣesiaɣi la, kuxi kae wòate ŋu ahe vae?\n^ mm. 17 Míetrɔ ŋkɔ aɖewo.\nÐe wò kple srɔ̃wò miele abe ame eve siwo le xɔ ɖeka me enea?\nƉoe Ɖe Amewo Ɖoe Ɖe Amewo Kuxiwo Gbɔ Kpɔkpɔ\nw08 5/1 axa 10-12\nƉoe Ɖe Amewo Ɖoe Ɖe Amewo GBETAKPƆXƆ May 2008


“Kristo, Si Nye Mawu Ƒe Ŋusẽ” | Te Ðe Yehowa Ŋu\n“Kristo, Si Nye Mawu Ƒe Ŋusẽ”\n1-3. (a) Ŋɔdzinu kae dzɔ ɖe nusrɔ̃lawo dzi le Galilea-ƒua dzi, eye nukae Yesu wɔ? (b) Nukatae wòsɔ be woyɔ Yesu be ‘Kristo, Mawu ƒe ŋusẽ’?\nŊƆDZI lé nusrɔ̃lawo. Wonɔ Galilea-ƒua tsom kasia ahom sesẽ aɖe tu va kpe wo. Ðikeke mele eme o be ahom tu kpe wo le ƒua dzi kpɔ—elabena ŋutsu siawo dometɔ aɖewo nye tɔƒodela bibiwo. * (Mateo 4:18, 19) Gake esia ya nye “ahom sesẽ aɖe” si nyama ƒua enumake wòdze agbo. Ŋutsuawo dze agbagba kutrikukutɔe be yewoaku ʋua, gake ahom la nu sẽ wu wo. Ƒutsotsoeawo nɔ “ŋeŋem ɖe ʋu la me,” eye tsia nɔ kɔkɔm ɖe eme wònɔ ʋua yɔm. Togbɔ be wotɔtɔ ale gbegbe hã la, Yesu ya yi alɔ̃ me ʋĩ le ʋua gɔme esi nufiafia amehawo le ŋkekea me te ɖeɖi eŋu ta. Nusrɔ̃laawo kpɔ be yewoƒe agbe ɖo afɔku me, eye wonyɔe heɖe kuku nɛ be: “Aƒetɔ, ɖe mí, míele tsɔtsrɔ̃m!”—Marko 4:35-38; Mateo 8:23-25.\n2 Yesu mevɔ̃ o. Etsɔ kakaɖedzi blibo blu ɖe yaƒoƒoa kple atsiaƒua ta be: “Zi ɖoɖoe, dze [akɔ] anyi!” Enumake la, yaƒoƒoa kple atsiaƒua se eƒe gbe—ahom la dzudzɔ tutu, atsiaƒua dze akɔ anyi, eye “ɖoɖoe gã aɖe zi.” Vɔvɔ̃ ƒomevi aɖe ɖo nusrɔ̃lawo azɔ. Wodo dalĩ na wo nɔewo bena: “Ameka gɔ̃e nye esia?” Ẽ, ameka gɔ̃e ate ŋu ablu ɖe ya kple atsiaƒu ta abe alesi wonyrana ɖe ɖevi masetonu dzi ene?—Marko 4:39-41; Mateo 8:26, 27.\n3 Gake menye amegbetɔ dzro koe Yesu nye o. Yehowa zã eƒe ŋusẽ tsɔ kpe ɖe eŋu eye wògaɖee fia to eyama dzi hã le mɔ wɔnukuwo nu. Esɔ be gbɔgbɔ ʋã apostolo Paulo wòyɔe be “Kristo, si nye Mawu ƒe ŋusẽ.” (Korintotɔwo I, 1:24) Mɔ kawo nue Mawu ƒe ŋusẽ dze le Yesu me le? Eye dɔ kae alesi Yesu zãa ŋusẽe awɔ ɖe míaƒe agbenɔnɔ dzi?\nMawu ƒe Tenuvi la ƒe Ŋusẽ\n4, 5. (a) Dɔwɔŋusẽ kple aƒetɔnyenye ŋusẽ ka gbegbee Yehowa na eƒe Tenuvi la? (b) Nusi hiã kae wona Vi sia bene wòakpɔ egbɔ be Fofoa ƒe tameɖoɖo ku ɖe nuwo wɔwɔ ŋu nava eme?\n4 Bu ŋusẽ si nɔ Yesu si hafi wòva zu amegbetɔ ŋu kpɔ. Yehowa zã eya ŋutɔ ƒe “ŋusẽ mavɔmavɔ” la esime wòwɔ eƒe Tenuvi la, amesi wova yɔ be Yesu Kristo. (Romatɔwo 1:20; Kolosetɔwo 1:15) Le ema megbe la, Yehowa tsɔ dɔwɔŋusẽ triakɔ kple aƒetɔnyenye ƒe ŋusẽ gã aɖe na Via, eye wòde dɔ asi nɛ be wòatsɔ akpɔ egbɔe be Yeƒe tameɖoɖo ku ɖe nuwo wɔwɔ ŋu nava eme. Biblia gblɔ le Vi la ŋu be: “Wowɔ nuwo katã to eyama dzi, eye eya manɔmee la womewɔa naneke, si wowɔna o.”—Yohanes 1:3.\n5 Alesi gbegbe dɔ si wode asi nɛ la loloe ƒe akpa sue aɖe ŋutɔ koe míate ŋu akpɔ le susu me. Wò ya bu ŋusẽ si gbegbe hiã bene woawɔ mawudɔla sẽŋu miliɔn geɖe, dziƒonutome si ŋku kpɔna kple eme ɣletivihatsotso biliɔn nanewo, kpakple anyigba kple edzi nu gbagbe hamehame gbogboawo ŋu kpɔ. Bene Tenuvi la nate ŋu awɔ dɔ siawo la, wona ŋusẽ si tri akɔ wu ɖesiaɖe le xexeame lae—eyae nye Mawu ƒe gbɔgbɔ kɔkɔe la. Vi sia kpɔ dzidzɔ geɖe ŋutɔ le Dɔnunɔla, amesi Yehowa zã le nu bubuwo katã wɔwɔ me, la nyenye me.—Lododowo 8:22-31.\n6. Le Yesu ƒe ku le anyigba dzi kple eƒe tsitretsitsi megbe la, dɔwɔŋusẽ kple aƒetɔnyenye ŋusẽ kawoe wonae?\n6 Ðe woagate ŋu ana dɔwɔŋusẽ kple aƒetɔnyenye ŋusẽ siwo lolo wu ema Tenuvi la? Le Yesu ƒe ku le anyigba dzi kple eƒe tsitretsitsi megbe la, egblɔ be: “Wotsɔ ŋusẽ katã, si le dziƒo kple anyigba dzi la, de asi nam.” (Mateo 28:18) Ẽ, wotsɔ ŋutete kple gomenɔamesi na Yesu be wòazã ŋusẽ le xexeame katã. Esi wònye “Fiawo dzi Fia kple aƒetɔwo dzi Aƒetɔ” ta la, wona ŋusẽe be ‘wòaɖe amegãnyenye kple ŋusẽ kple dziɖuɖu’ siwo katã tsia tre ɖe Fofoa ƒe dziɖuɖu ŋu—esiwo ŋku kpɔna kple esiwo ŋku mekpɔna o siaa—ɖa. (Nyaɖeɖefia 19:16; Korintotɔwo I, 15:24-26) ‘Naneke mesusɔ ɖi, si Mawu metsɔ de Yesu te o’—efia be Yehowa ŋutɔ koe mele eme o.—Hebritɔwo 2:8; Korintotɔwo I, 15:27.\n7. Nukatae míate ŋu aka ɖe edzi be Yesu mazã ŋusẽ si Yehowa nae la le mɔ gbegblẽ nu gbeɖe o?\n7 Ðe wòle be míatsi dzi be ɖewohĩ Yesu azã eƒe ŋusẽa madzemadzea? Kura o! Yesu lɔ̃ Fofoa ŋutɔŋutɔ eye mawɔ naneke gbeɖe si madze eŋu o. (Yohanes 8:29; 14:31) Yesu nya nyuie be Yehowa mezãa eƒe ŋusẽ si ƒo ɖesiaɖe ta ɖe mɔ gbegblẽ nu gbeɖe o. Yesu ŋutɔ kpɔ alesi Yehowa dia mɔnukpɔkpɔwo be “yeaɖe yeƒe ŋusẽ afia ɖe amesiwo ku ɖe eŋu kple woƒe dzi blibo la ta.” (Kronika II, 16:9, NW) Le nyateƒe me la, alesi Yesu Fofo lɔ̃ ameƒomeae la, nenema ke Yesu hã lɔ̃ ameƒomeae, eyata míate ŋu aka ɖe edzi be Yesu azã eƒe ŋusẽ ɣesiaɣi atsɔ awɔ nyui na amewo. (Yohanes 13:1) Yesu ɖo kpɔɖeŋu si ŋu kpɔtsɔtsɔ mele o ɖi le go sia me. Mina míade ŋugble le ŋusẽ si nɔ esi esime wònɔ anyigba dzi kple alesi eƒe dzi ʋãe wòzãe ŋu kpɔ.\n“Ŋusẽtɔ le . . . Nyagbɔgblɔ Me”\n8. Le amisisi na Yesu megbe la, nukae wona ŋusẽe be wòawɔ, eye aleke wòzã eƒe ŋusẽ lae?\n8 Edze ƒã be Yesu mewɔ nukunu aɖeke esime wònye ŋutsuvi dzaa si nɔ tsitsim le Nazaret o. Gake nuwo trɔ esi wonyrɔe ɖe tsi me le ƒe 29 M.Ŋ. me, esime wòxɔ abe ƒe 30 ene. (Luka 3:21-23) Biblia gblɔ na mí be: “Mawu si ami nɛ kple gbɔgbɔ kɔkɔe kpakple ŋusẽ, eye wòɖi tsa le anyigba la dzi hele nu nyui wɔm eye wòle gbe dam le amesiwo katã Abosam te ɖe anyi la ŋu.” (Dɔwɔwɔwo 10:38, NW) Le “nu nyui wɔm”—ɖe nyagbɔgblɔ sia mefia be Yesu zã eƒe ŋusẽ ɖe mɔ nyuitɔ nu oa? Esi wosi ami nɛ vɔ la, eva zu “nyagblɔɖila ŋusẽtɔ le nuwɔwɔ kple nyagbɔgblɔ me.”—Luka 24:19.\n9-11. (a) Afikae Yesu fia nu le zi geɖe, eye kuxi kae dze ŋgɔe? (b) Nukatae alesi Yesu fiaa nui la wɔ nuku na amehawo?\n9 Aleke Yesu nye ŋusẽtɔ le nyagbɔgblɔ mee? Gaglãgbe ye wòfia nu le zi geɖe—le tawo to kple towo dzi, le ablɔwo kple asiwo me. (Marko 6:53-56; Luka 5:1-3; 13:26) Eƒe nyaselawo ate ŋu atrɔ adzo faa ne eƒe nyawo melé dzi na wo o. Ɣemaɣi si wometo agbalẽtata vɛ haɖe o la, ele be nyasela siwo tsɔ ɖe le eƒe nyawo me nalé nyaawo ɖe woƒe susu kple dzi me. Eyata ele be Yesu ƒe nufiafia nalé dzi na ame le go sia go me, egɔme nanya se keŋ, eye woate ŋu aɖo ŋku wo dzi bɔbɔe. Gake kuxi sia medo kplamatsɛ Yesu o. Le kpɔɖeŋu me, bu eƒe Todzimawunya la ŋu kpɔ.\n10 Gbeɖeka ŋdi le ƒe 31 M.Ŋ. ƒe gɔmedzedze lɔƒo la, ameha aɖe va ƒo ƒu ɖe togbɛ aɖe dzi le Galilea-ƒua gbɔ. Wo dometɔ aɖewo tso Yudea kple Yerusalem, si gbɔ didi anye kilometa 100 va ɖo 110. Wo dometɔ bubuwo tso Tiro kple Zidon siwo le dziehe gome la ƒe ƒuta nutowo me. Dɔnɔ geɖe te ɖe Yesu ŋu be yewoaka asi eŋu, eye wòda gbe le wo ŋu. Esi ame aɖeke meganɔ wo dome si nɔ dɔ sesẽ aɖeke lém o la, ete nufiafia wo. (Luka 6:17-19) Ɣeyiɣi aɖe megbe esi wòwu eƒe nyawo nu la, nya siwo ameawo se na woƒe nu ku ale gbegbe. Nukatae?\n11 Le ƒe aɖewo megbe la, ame aɖe si ɖo to se mawunya ma ŋlɔ bena: “Kuvia ɖo amehawo le eƒe nufiafia la ŋuti; elabena ele nu fiam wo abe amesi si ŋusẽ le ene.” (Mateo 7:28, 29) Yesu ƒo nu kple ŋusẽ; eye wote ŋu see le wo ɖokui me. Eƒo nu ɖe Mawu nu eye Mawu ƒe Nya la nye ŋusẽ si wòtsɔ ɖo kpe eƒe nufiafia dzii. (Yohanes 7:16) Yesu ƒe nyawo me kɔ, eƒe nuxlɔ̃amewo wɔa dɔ ɖe ame dzi, eye womate ŋu ake ɖi le eƒe numeɖeɖewo ŋu o. Eƒe nyawo ɖoa nusi ŋu wòle nu ƒom le ƒe ke gbɔ eye wòdea dzi gbɔ na nyaselawo. Efia alesi woawɔ ake ɖe dzidzɔkpɔkpɔ ŋu, alesi woado gbe ɖa, alesi woadi Mawu ƒe Fiaɖuƒea, kple alesi woawɔ ɖoɖo ɖe etsɔme si li ke ŋu la wo. (Mateo 5:3–7:27) Eƒe nyawo ʋã dzi na amesiwo nyateƒe kple dzɔdzɔenyenye ƒe dɔ nɔ wuwum. Amesiawo lɔ̃ faa be ‘yewoagbe nu le yewo ɖokui gbɔ’ ahagblẽ nusianu ɖi ava dze eyome. (Mateo 16:24; Luka 5:10, 11) Ŋusẽ si le Yesu ƒe nyawo ŋu la ŋuti ɖaseɖiɖi nyui kae nye si!\n‘Ŋusẽtɔ le Nuwɔwɔ Me’\n12, 13. Gɔmesese ka nue Yesu nye ‘ŋusẽtɔ le nuwɔwɔ me’ le, eye nukunu hamehame kawoe wòwɔ?\n12 Yesu nye ‘ŋusẽtɔ le nuwɔwɔ me’ hã. (Luka 24:19) Nyanyuigbalẽawo ka nya ta tso nukunu siwo wòwɔ la dometɔ siwo wu 30 koŋ ŋu—siwo katã wòwɔ le ‘Yehowa ƒe ŋusẽ me.’ * (Luka 5:17) Yesu ƒe nukunuawo kpɔ ŋusẽ ɖe ame akpe geɖe ƒe agbe dzi. Nukunuawo dometɔ eve pɛ ko—esiwo me wòna nuɖuɖu ŋutsu 5,000 kple emegbe ŋutsu 4,000, “nyɔnuwo kple ɖeviwo mele eme o”—lɔ ameha siwo ɖewohĩ ade ame 20,000 ne wotsɔ wo katã ƒo ƒui la ɖe eme!—Mateo 14:13-21; 15:32-38.\n“Wokpɔ Yesu wòle ƒua dzi zɔm”\n13 Yesu wɔ nukunu hamehamewo. Ekpɔ ŋusẽ ɖe gbɔgbɔ vɔ̃wo dzi, henya wo do goe bɔbɔe. (Luka 9:37-43) Ekpɔ ŋusẽ ɖe dzɔdzɔmenuwo hã dzi, hetrɔ tsi wòzu wein. (Yohanes 2:1-11) Ezɔ Galilea-ƒu si dzi ya ƒona sesĩe le hã dzi, wòwɔ nuku na eƒe nusrɔ̃lawo ŋutɔ. (Yohanes 6:18, 19) Ekpɔ ŋusẽ ɖe dɔléle dzi, eye wòda nuwɔamewo, dɔlémafɔewo, kple dɔ vɔ̃ɖi wuamewo hã. (Marko 3:1-5; Yohanes 4:46-54) Eda dɔ siawo le mɔ vovovowo nu. Yesu nɔ adzɔge da gbe le ame aɖewo ŋu, eye wòka asi ame bubuwo ya ŋu ŋutɔŋutɔ. (Mateo 8:2, 3, 5-13) Eda dɔ na ame aɖewo enumake, eye wòdae na ame bubuwo vivivi.—Marko 8:22-25; Luka 8:43, 44.\n14. Nɔnɔme kawo mee Yesu ɖee fia le be yekpɔ ŋusẽ axɔ ame tso ku me?\n14 Eɖe dzesi ŋutɔ be ŋusẽ le Yesu si be wòaxɔ ame tso ku me. Le nudzɔdzɔ etɔ̃ siwo woŋlɔ ɖi me la, efɔ ame kukuwo ɖe tsitre, esime wògbɔ agbe nyɔnuvi ƒe 12 vi aɖe na edzilawo, egbɔ agbe tenuvi aɖe na dadaa si nye ahosi, eye wògbɔ agbe nɔviŋutsu aɖe si wolɔ̃ vevie na nɔvianyɔnuwo. (Luka 7:11-15; 8:49-56; Yohanes 11:38-44) Naneke mesẽ nɛ akpa o. Efɔ nyɔnuvi ƒe 12 vi la tso kuba dzi esi wòku eteƒe medidi o. Efɔ ahosia ƒe viŋutsuvia esime wònɔ nusi dzi wokɔe ɖo yina ɖiɖi ge la dzi, eye ɖikeke mele eme o be gbesigbe wòku lae wòfɔe. Eye efɔ Lazaro tso kpeto si me woɖii ɖo me le eƒe ku ŋkeke ene megbe.\nŊusẽ Zazã Ðokuitɔmadimaditɔe, Ŋuɖɔɖɔɖotɔe, Kple Ameŋububutɔe\n15, 16. Kpeɖodzi kae li si fia be Yesu zã eƒe ŋusẽ ɖokuitɔmadimadii?\n15 Àte ŋu akpɔ alesi woate ŋu azã ŋusẽ si wona Yesu la le mɔ gbegblẽ nu ne ɖe wòanye dziɖula madeblibo aɖe sie wotsɔe de la le susu mea? Gake nuvɔ̃ menɔ Yesu ya ŋu o. (Petro I, 2:22) Egbe be yemalɔ̃ be ɖokuitɔdidi, ɖoƒegãdidi, kple ŋukeklẽ si ʋãa amegbetɔ madeblibowo wozãa woƒe ŋusẽ tsɔ tafaa ame bubuwo la nage ɖe ye me o.\n16 Yesu zã eƒe ŋusẽ ɖokuitɔmadimaditɔe, mezãe na eya ŋutɔ ƒe viɖe gbeɖe o. Esi dɔ wui la, egbe kpewo tɔtrɔ wòazu abolo na eɖokui. (Mateo 4:1-4) Nu ʋɛ siwo nɔ esi la ɖo kpe edzi be mezã eƒe ŋusẽ tsɔ kpɔ ŋutilãmenuwoe o. (Mateo 8:20) Kpeɖodzi bubuwo gali siwo fia be ɖokuitɔmadimadie ʋãe wòwɔ eƒe ŋusẽdɔwo. Etsɔa nanewo saa vɔe le nukunuwo wɔwɔ me. Ne eda gbe le dɔnɔwo ŋu la, ŋusẽ dona le eme. Enyana ne ŋusẽ do le eme alea, nenye be ame ɖeka ko ŋue wòda gbe le gɔ̃ hã. (Marko 5:25-34) Ke hã eɖe mɔ amehawo ka asi eŋu, eye wohaya. (Luka 6:19) Ðokuitɔmadimadi ka gbegbee nye si!\n17. Aleke Yesu ɖee fia be yeɖɔa ŋu ɖo le ŋusẽ zazã mee?\n17 Yesu ɖɔa ŋu ɖo le ŋusẽ zazã me. Medzɔ kpɔ gbeɖe be ewɔ ŋusẽdɔwo bene amewo nakpɔ dzro ko alo wòazu nukpɔkpɔ hoo ta ko o. (Mateo 4:5-7) Melɔ̃ be yeawɔ dzesiwo bene yeana Herodes nakpɔ nusiwo dim wòle be yeanya ɖe susu gbegblẽwo ta la o. (Luka 23:8, 9) Le esi teƒe be Yesu nawɔ nu amewo nanya ŋusẽ si gbegbe le esi la, egblɔnɛ na amesiwo wòda dɔ na be woagagblɔe na ame aɖeke o. (Marko 5:43; 7:36) Medi be amewo nanɔ te ɖe nyatakaka siwo ŋu woɖe ami ɖo gblɔ na wo dzi aƒo nya ta le ye ŋu o.—Mateo 12:15-19.\n18-20. (a) Nukae kpɔ ŋusẽ ɖe alesi Yesu zãa eƒe ŋusẽe dzi? (b) Aleke nèse le ɖokuiwò me le mɔ si dzi Yesu to da gbe le tokunɔ aɖe ŋui la ŋu?\n18 Yesu, ŋusẽtɔ sia, to vovo kura na dziɖula siwo zãa woƒe ŋusẽ dzimesesẽtɔe amewo ƒe nuhiahiãwo kple fukpekpewo ŋu mabumabui. Yesu tsɔ ɖe le eme na amewo. Fukpelawo kpɔkpɔ ɖeɖe dzaa wɔa dɔ ɖe edzi ale gbegbe be wòdina vevie be yeana gbɔdzɔe wo tso woƒe fukpekpewo me. (Mateo 14:14) Ebua woƒe seselelãme kple nuhiahiãwo ŋu, eye eƒe ɖetsɔtsɔ le amewo me dɔmenyotɔe alea kpɔ ŋusẽ ɖe alesi wòzã eƒe ŋusẽe dzi. Míate ŋu akpɔ esia ƒe kpɔɖeŋu wɔdɔɖeamedzi aɖe le Marko 7:31-37.\n19 Le nudzɔdzɔ sia me la, ameha gbogbo aɖe va Yesu gbɔ eye wokplɔ ame geɖe siwo ƒe lãme gblẽ vɛ wòda gbe le wo katã ŋu. (Mateo 15:29, 30) Gake Yesu tia ŋutsu aɖe le wo dome heɖe ameŋububu fiae etɔxɛe. Ŋutsu sia nye tokunɔ eye mete ŋu ƒoa nu nyuie hã o. Anɔ eme be Yesu kpɔ alesi gbegbe ŋutsu sia tsi dzi alo alesi gbegbe ŋu nɔ ekpemee. Yesu bu ŋutsua ƒe nɔnɔmea ŋu eye wòɖee ɖe aga—tso amehawo gbɔ—yi afisi womakpɔe o. Eyome Yesu wɔ dzesi aɖewo tsɔ ɖe nusi wɔ ge wògbɔna la fia ŋutsua. “Etsɔ eƒe asibidewo ƒo ɖe eƒe towo me, eye esi wòɖe ta la, eka asi eƒe aɖe ŋu.” * (Marko 7:33, NW) Le ema megbe la, Yesu fɔ ta dzi kpɔ dziƒo eye wòɖe hũ si fia gbedodoɖa. Nuwɔna siawo afia ŋutsua be, ‘Nusi wɔ ge megbɔna na wò la tso Mawu ƒe ŋusẽ me.’ Mlɔeba la, Yesu gblɔ be: ‘Ʋu!’ (Marko 7:34) Enumake ŋutsua ƒe to ʋu, eye wòte ŋu ƒo nu nyuie.\n20 Aleke gbegbe wòwɔa dɔ ɖe ame dzii enye si be ne Yesu le ŋusẽ si Mawu nae zãm tsɔ le dɔ dam na amesiwo le fu kpem hã la, ebua woƒe seselelãme ŋu dɔmenyotɔe! Ðe esia mede dzi ƒo na mí be míanya be Yehowa tsɔ Mesia Fiaɖuƒea de asi na Dziɖula sia si tsɔa ɖe le eme na ame hebua ame ŋu alea gbegbe oa?\nNusiwo Gbɔna ƒe Dzesi\n21, 22. (a) Nuka ƒe dzesie Yesu ƒe nukunuwo nye? (b) Le esi Yesu kpɔ ŋusẽ ɖe dzɔdzɔmeŋusẽwo dzi ta la, nukae míate ŋu akpɔ mɔ na le eƒe Fiaɖuƒedziɖuɖua te?\n21 Ŋusẽdɔ siwo Yesu wɔ le anyigba dzi la nye yayra siwo gawɔ nuku wu kura siwo gbɔna le eƒe fiaɖuɖua te la ƒe vɔvɔli ko. Le Mawu ƒe xexe yeyea me la, Yesu agawɔ nukunuwo ake—gake azɔ ya awɔe le anyigba bliboa dzi! Bu nu dodzidzɔname siwo le ŋgɔ gbɔna la dometɔ aɖewo ŋu kpɔ.\n22 Yesu aɖɔ anyigba dzi nu gbagbewo kple wo nɔƒewo ɖo be nuwo nada asɔ pɛpɛpɛ. Ðo ŋku edzi be eto ahomya nu tsitsi me ɖee fia be yekpɔ ŋusẽ ɖe dzɔdzɔmeŋusẽwo dzi. Ekema kakaɖedzi li be le Kristo ƒe Fiaɖuƒedziɖuɖua te la, magahiã be ameƒomea navɔ̃ be ya sesẽ ʋuduʋuduwo, anyigbaʋuʋuwo, dzotowo, alo dzɔdzɔmefɔku bubu aɖeke agblẽ nu le yewo ŋu o. Esi Yesue nye Dɔnunɔla si Yehowa zã le anyigba la kple edzi nu gbagbewo katã wɔwɔ me ta la, ese anyigba la ƒe wɔwɔme gɔme bliboe. Enya alesi wòatrɔ asi le anyigbadzinuwo ŋu wòasɔ nyuie. Le eƒe dziɖuɖu te la, woatrɔ anyigba blibo sia katã wòazu Paradiso.—Luka 23:43.\n23. Aleke Yesu si nye Fia akpɔ ameƒomea ƒe nuhiahiãwo gbɔe?\n23 Ke ameƒomea ƒe nuhiahiãwo ya ɖe? Alesi Yesu te ŋu zã nuɖuɖu sue aɖe ko tsɔ nyi ame akpe geɖe woɖu ɖi ƒo nyuie la na kakaɖedzi mí be dɔwuame manɔ eƒe dziɖuɖua te o. Nyateƒee, ne nuɖuɖu bɔ, eye womae nyuie la, dɔwuame nu ayi tegbee. (Psalmo 72:16) Ŋusẽ si wòkpɔ ɖe lãmegbegblẽ kple dɔlélewo dzi fia be ada dɔ na dɔnɔwo, ŋkuagbãtɔwo, tokunɔwo, amesiwo ƒe ŋutinuwo lã, nuwɔametɔwo, kple xɔdrɔ̃wo—ada dɔ na wo bliboe eye dɔléleawo nu ayi tegbee. (Yesaya 33:24; 35:5, 6) Ŋutete si le esi be wòafɔ ame kukuwo ɖe tsitre la nye kpeɖodzi be Dziƒofia sia kpɔ ŋusẽ be wòafɔ ame miliɔn gbogbo manyaxlẽ siwo wònye dzidzɔ na Fofoa be yeaɖo ŋku wo dzi la ɖe tsitre.—Yohanes 5:28, 29.\n24. Ne míede ŋugble le Yesu ƒe ŋusẽ ŋu la, nukae wòle be wòanɔ susu me na mí, eye nukatae?\n24 Esi míele ŋugble dem le Yesu ƒe ŋusẽ ŋu la, mina wòanɔ susu me na mí be Vi la srɔ̃a Fofoa bliboe. (Yohanes 14:9) Alesi Yesu zã eƒe ŋusẽe na míekpɔ alesi Yehowa zãa eƒe ŋusẽe la nyuie. Le kpɔɖeŋu me, bu ameŋububumɔ si nu Yesu da gbe le anyidzela aɖe ŋu la ŋu kpɔ. Yesu ƒe dɔme trɔ ɖe eŋu wòka asi ŋutsua ŋu hegblɔ be: “Melɔ̃.” (Marko 1:40-42) To nudzɔdzɔwo abe esia ene dzi la, Yehowa le egblɔm be, ‘Aleae mezãa nye ŋusẽe nye si!’ Ðe meʋã wò be nàkafu mía Mawu ŋusẽkatãtɔ la ahada akpe be ezãa eƒe ŋusẽ lɔlɔ̃tɔe alea oa?\n^ mm. 1 Ebɔ be ahomwo te ŋu tuna le Galilea-ƒua dzi le vome. Le alesi ƒua le anyime (anɔ meta 200 wu atsiaƒu gã la ƒe sɔsɔme) ta la, yame xɔa dzo le afima wu nutoa ƒe akpa bubuwo, eye esia te ŋu naa yame ƒe nɔnɔme trɔna kpata. Ya sesẽwo ƒona tsoa Xermon-to si le dziehe gome dzi vaa Yordan-balia me. Ne nɔnɔmewo dze akɔ anyi vie la, eteƒe medidina hafi wògadzea agbo o.\n^ mm. 12 Gakpe ɖe eŋu la, ɣeaɖewoɣi Nyanyuigbalẽawo ƒoa nukunu geɖe nu ƒu yɔna abe ɖeka ene. Le kpɔɖeŋu me, ɣeaɖeɣi la, “du blibo katã” va egbɔ, eye wòda gbe le dɔnɔ ‘geɖe’ ŋu.—Marko 1:32-34.\n^ mm. 19 Taɖeɖe nye nuwɔna alo dzesi si fia be wole gbe dam, esi nye nusi dzi Yudatɔwo kple Trɔ̃subɔdukɔwo me tɔwo siaa da asi ɖo, eye nuŋlɔɖiwo le rabiwo ƒe agbalẽwo me si fia be wozãa ta le dɔdada me. Anye be ɖeko Yesu ɖe ta be yeana ŋutsua nanya be dɔe yedi be yeada nɛ. Nuka ke wòɖanye o, menye ɖe Yesu nɔ eƒe ta zãm abe ɖe dɔdaŋusẽ aɖe le eme ene o.\nYesaya 11:1-5 Aleke Yesu ɖe “ŋusẽ ƒe gbɔgbɔ” fiae, eye kakaɖedzi kae esia ate ŋu ana mí ku ɖe eƒe dziɖuɖu ŋu?\nMarko 2:1-12 Yesu ƒe dɔdada na amewo nukutɔe ɖee fia be wotsɔ ŋusẽ ka ƒomevi de asi nɛ?\nYohanes 6:25-27 Togbɔ be Yesu na amewo ƒe ŋutilãmenuhiahiã wo nukutɔe hã la, nuka koŋue nye eƒe subɔsubɔdɔa ƒe taɖodzinu vevitɔ?\nYohanes 12:37-43 Nukatae amesiwo kpɔ Yesu ƒe nukunuwo teƒe la dometɔ aɖewo mexɔ edzi se o, eye nukae míate ŋu asrɔ̃ tso nusia me?\nNu ka tae míate ŋu aka ɖe edzi bliboe be eteƒe madidi o, Fia si Mawu ɖo la ana woawɔ Mawu ƒe lɔlɔ̃nu le anyigba dzi bliboe?


Ðe Gbɔdɔdɔ To Nu Me Nye Gbɔdɔdɔ Ŋutɔŋutɔa? | Sɔhɛwo Biana Be\nGBE BUBU Afrikaans Albanian Alur Amerika Tokunɔgbe Amharic Angola Tokunɔgbe Arabic Arabic (Lebanon) Armenian Armenian (West) Azerbaijani Azerbaijani (Cyrillic) Basque Batak (Toba) Biak Bicol Bislama Brazil Tokunɔgbe Bulgarian Cambodian Cebuano Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Cibemba Croatian Czech Danish Dutch Ecuador Tokunɔgbe Efik Estonian Eŋlisi Eʋegbe Fante Fijian Finnish Frafra France Tokunɔgbe Franse Garifuna Georgian German Germany Tokunɔgbe Greek Gun Haitian Creole Hausa Hebrew Hiligaynon Hindi Hindi (Roman) Hungarian Icelandic Iloko Indonesian Isoko Italian Italy Tokunɔgbe Japan Tokunɔgbe Japanese Javanese Kabuverdianu Kazakh Kekchi Kikaonde Kikuyu Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Low German Luganda Luo Malagasy Malay Malayalam Maltese Mam Mapudungun Maya Mexico Tokunɔgbe Mizo Mongolian Myanmar Nahuatl (Huasteca) Nepali Norwegian Nsenga Nzema Okpe Oromo Pangasinan Papiamento (Curaçao) Persian Peru Tokunɔgbe Pidgin (West Africa) Poland Tokunɔgbe Polish Portuguese Portuguese (Portugal) Punjabi Punjabi (Roman) Punjabi (Shahmukhi) Quechua (Ayacucho) Quechua (Bolivia) Quechua (Cuzco) Quiche Quichua (Imbabura) Quichua (Tena) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Spain Tokunɔgbe Spanish Sranantongo Sunda Swahili Swahili (Congo) Swedish Tagalog Tahitian Tamil Tandroy Tatar Telugu Tetun Dili Thai Tigrinya Tiv Tojolabal Tongan Tshiluba Tsonga Turkish Turkmen Tuvaluan Twi Tzeltal Tzotzil Ukrainian Umbundu Urdu Uzbek Valencian Venezuela Tokunɔgbe Vietnamese Welsh Wolaita Xhosa Yoruba Zulu\nUnited States (États-Unis) ƒe Dɔlélenutsitsi Kple Mɔxexe Ðe Enu Dɔwɔƒe gblɔ be esi wobia gbe sɔhɛ siwo xɔ ƒe 15 va ɖo ƒe 19 la, woƒe afã kloe gblɔ be yewokpɔ gome le gbɔdɔdɔ to nu me (vidzinuwo ƒoƒo ɖe nu me) me. Agbalẽŋlɔla Sharlene Azam gblɔ be: “Ne èɖo dze kple sɔhɛviwo [tso gbɔdɔdɔ to nu me] ŋu la, woagblɔ na wo be naneke megblẽ le nuwɔna sia ŋu kura o.” (Oral Sex Is the New Goodnight Kiss) Egblɔ kpee be: “Le nyateƒe me la, womebunɛ be enye gbɔdɔdɔ o.”\nNu kae nye nyateƒea?\nÐo nyabiase siwo gbɔna la ŋu be ɛ̃ alo ao.\nÐe gbɔdɔdɔ to nu me ate ŋu ana nyɔnuvi nafɔ fua?\nÐe gbɔdɔdɔ to nu me ate ŋu agblẽ nu le ame ƒe lãmesẽ ŋua?\nTsɔ wò ŋuɖoɖoawo sɔ kple esiwo gbɔna.\nŊuɖoɖo: Ao. Esia tae amewo ƒoa nya ta vodadatɔe be gbɔdɔdɔ to nu me megblẽa naneke le ame ŋu o.\nŊuɖoɖo: Ɛ̃. Ame si kpɔa gome le gbɔdɔdɔ to nu me me la, ate ŋu axɔ nulɔdɔ siwo dometɔ aɖewoe nye aklãdɔwo, ʋãƒoame, babadɔ, ɖikanaku kple agbadzà.\nŊuɖoɖo: Ɛ̃. Nuwɔna ɖe sia ɖe si alɔ ame bubu ƒe vidzinu ɖe eme, amegbɔdɔdɔ, gbɔdɔdɔ to nu me alo vidzinuwo ƒoƒo ɖe nu me, gbɔdɔdɔ to meƒi me kple asilili ame bubu ƒe vidzinu ŋu, nye gbɔdɔdɔ.\nNa míade ŋugble tso mawunyakpukpui geɖe siwo do ƒome kple gbɔdɔdɔ to nu me ŋu kpɔ.\nBiblia gblɔ be: “Esiae nye Mawu ƒe lɔlɔ̃nu be . . . miatsri gbɔdɔdɔ manɔsenu.”—1 Tesalonikatɔwo 4:3.\nHelagbe me nya si gɔme woɖe be “gbɔdɔdɔ manɔsenu” lɔ gbɔdɔnuwɔna siwo katã yia edzi le ame siwo meɖe wo nɔewo o la dome. Wo dometɔ aɖewoe nye amegbɔdɔdɔ ŋutɔŋutɔ, gbɔdɔdɔ to nu me, gbɔdɔdɔ to meƒi me, asilili ame si menye ame srɔ̃ o ƒe vidzinuwo ŋu. Ame siwo kpɔa gome le gbɔdɔdɔ manɔsenu me la kpɔa emetsonu gbegblẽwo, eye wo dometɔ si vɔ̃ɖi wue nye be egblẽa wo kple Mawu dome.—1 Petro 3:12.\nBiblia gblɔ be: “Ame si ƒoa eɖokui ɖe gbɔdɔdɔ manɔsenu me la le nu vɔ̃ wɔm ɖe eya ŋutɔ ƒe ŋutilã ŋu.”—1 Korintotɔwo 6:18.\nGbɔdɔdɔ to nu me ate ŋu agblẽ nu le ame ŋu le ŋutilã me, eye wòate ŋu agblẽ eƒe mawusubɔsubɔ hã me. Ate ŋu agblẽ nu le ame ƒe seselelãme hã ŋu. Agbalẽ aɖe gblɔ be: “Menye gomekpɔkpɔ le gbɔdɔdɔ ŋutɔŋutɔ me madzemadzee koe nana ame sena le eɖokui me be woba ye, wòsea veve, eye wòsena le eɖokui me be yeble o, ke boŋ gbɔdɔdɔ ɖe sia ɖe ƒomevi si me ame kpɔ gome le madzemadzee la nana ame sena le eɖokui me nenema ke. Gbɔdɔdɔ ya gbɔdɔdɔ koe.”—Talking Sex With Your Kids.\nBiblia gblɔ be: “Nye Yehowae nye wò Mawu, nyee nye ame si fiaa nu wò be wòaɖe vi na wò.”—Yesaya 48:17.\nÈxɔe se be se siwo Mawu de ku ɖe gbɔdɔdɔ ŋu ɖea vi na wò ŋutɔŋutɔa? Alo ɖe nèsena le ɖokuiwò me be wona yexaxa le ye ɖokui mea? Be míakpe ɖe ŋuwò nàkpɔ nyabiase siawo ƒe ŋuɖoɖo la, tsɔe be èle ʋu kum le mɔ gã aɖe si dzi ʋutɔkaɖiwo, ʋu ƒe dusisi ƒe dzesiwo kple ʋutɔdzesiwo le. Ðe nàbu dzesi siawo be wonye mɔxenu loo alo ametakpɔnua? Nu kae adzɔ ne wò kple ʋukula bubuwo miedo toku dzesiawo?\nƲukusewo xɔa ablɔɖe aɖe si nu le ame si ya, gake wokpɔa ame ta. Nenema kee Mawu ƒe sewo hã xea mɔ na wò le nanewo me ya, gake wokpɔa tawò\nNenema ko wòle le Mawu ƒe sewo hã gome. Ne èdo toku wo la, ke àŋe nu si nèƒã godoo. (Galatiatɔwo 6:7) Agbalẽ aɖe gblɔ be: “Zi ale si nèyi edzi kpɔa gome le nuwɔna siwo mewɔ ɖeka kple wò dzixɔsewo kpakple agbe nyui nɔnɔ ƒe dzidzenuwo o me la, àse le ɖokuiwò me be bubu mele ye ŋu o.” (Sex Smart) Gake ne èwɔna ɖe Mawu ƒe sewo dzi la, àɖee fia be agbe ɖɔʋu nɔlae yenye. Eye gawu la, ana be dzitsinya dzadzɛ nanɔ asiwò.—1 Petro 3:16.\nNe ame aɖe bia wò be: “Ègakpɔtɔ nye ɖetugbui leaƒea?” la, ɖe nàte ŋu azã Biblia atsɔ ɖe wò dzixɔse ku ɖe gbɔdɔdɔ ŋu la me nɛa?\nƉoe Ɖe Amewo Ɖoe Ɖe Amewo Ðe Gbɔdɔdɔ To Nu Me Nye Gbɔdɔdɔ Ŋutɔŋutɔa?\nÐe Wòle Be Maxɔ Nyɔnyrɔa? Nu Ka Tae Mele Nyɔnyrɔxɔxɔ Hem Ðe Megbe?\nNu Kae Mawɔ Le Nye Nyɔnyrɔxɔxɔ Megbe?—Akpa 1: Yi Nu Siawo Wɔwɔ Dzi\nNu Kae Mawɔ Le Nye Nyɔnyrɔxɔxɔ Megbe?—Akpa 2: Yi Edzi Nàwɔ Nuteƒe


Ale Si Nànɔ Te Ðe Gbɔtotsotso Ƒe Kuxiwo Nu\nGBE BUBU Afrikaans Albanian Amharic Arabic Armenian Bengali Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greek Gujarati Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Malagasy Malayalam Maltese Myanmar Nepali Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Thai Tigrinya Tsonga Turkish Twi Ukrainian Xhosa Zulu\n“Menɔa anyi ko léa blanui zi ɖeka eye nyemenyaa nu si gbɔ wòtsona alo kpɔa dzesi aɖeke doa ŋgɔ o. Mefaa avi eye mebiaa ɖokuinye be tsu kum mele hã.”—Rondro, * exɔ ƒe 50.\n“Èfɔ gbe ɖeka ŋdi hekpɔe be wò aƒe me katã le nyamaa. Èdi wò nuwo do kpoe. Nu siwo nèwɔna bɔbɔe ƒe geɖewoe nye esia la wɔwɔ zu dɔ na wò, eye mènya nu si gbɔ wòtso o.” —Hanta, exɔ ƒe 55.\nMENYE dɔ lém nyɔnu siawo le o. Ke boŋ ɖe wole gbɔtotsotso (si fia be wodzudzɔ dzinukpɔkpɔ alo asiɖoɖo anyi) ƒe ɣeyiɣi me tom. Esia nye dzɔdzɔmenu si me nyɔnuwo tona le agbe me eye wònyea woƒe vitsoɣi hã. Ne nyɔnue nènye la, ɖe nèle ɣeyiɣi ma gogoma? Alo ɖe nèle ɣeyiɣi ma me fifia? Aleke kee wòɖale o, ne wò kple wò ame veviwo mienya nu tso ɣeyiɣi sia ŋu nyuie la, akpe ɖe mia ŋu geɖe ŋutɔ miate ŋu anɔ te ɖe kuxi siwo vana le ɣeyiɣi sia me la nu dzidzedzetɔe.\nGbɔtotsotso Ƒe Ɣeyiɣi\nGbɔtotsotso ƒe ɣeyiɣiwo lɔ ɣeyiɣi siwo do ŋgɔ teti na gbɔtotsotso kple gbɔtotsotsoa ŋutɔ siaa hã ɖe eme. * Gake zi geɖe la, ne wozã nya gbɔtotsotso la, efia ɣeyiɣi mawo katã.\nNyɔnu geɖewo dzudzɔa asiɖoɖo anyi le woƒe ƒe 40-awo me, gake bubuwo tɔ ya dzea egɔme ne wole woƒe ƒe 60-awo me. Zi geɖe la, ɖe asiɖoanyi nɔa tsotsom vivivi. Esi lãmetsiwo megadzina ɖe lã me na nyɔnuwo ɖe ɖoɖo nu le ɣeyiɣi sia me o ta la, ɣeaɖewoɣi la nyɔnu aɖewo mekpɔa dzinu o alo kpɔa dzinu le vo me alo ʋu gbogbo aɖewo dona le wo ŋu le woƒe asiɖoanyiɣi. Nyɔnu ʋɛ aɖewo hã dzudzɔa asiɖoɖo anyi gbe ɖeka kple eƒe zãdodo.\nAgbalẽ aɖe gblɔ be: “Nyɔnu ɖe sia ɖe kple nu si me wòtona ne edzudzɔ asiɖoɖo anyi.” (Menopause Guidebook) Agbalẽa gblɔ hã be: “Nu siwo me nyɔnu geɖewo tona ne wodzudzɔ asiɖoɖo anyie nye be woƒe lã me xɔa dzo gbãgbãgbã,” eye vuvɔ tea ŋu wɔa wo vevie le esia megbe. Esia nana be wometea ŋu dɔa alɔ̃ o, eye woƒe lã me gbɔdzɔna. Ɣeyiɣi didi kae nɔnɔme sia nɔa anyi? Le agbalẽ bubu (The Menopause Book) aɖe ƒe nya nu la, “nyɔnu aɖewo ƒe lã me xɔa dzo tso ɣeyiɣi yi ɣeyiɣi hena ƒe ɖeka alo ƒe eve sɔŋ ne wodzudzɔ asiɖoɖo anyi. Nyɔnu bubuwo ya tɔ nɔa anyi ƒe geɖe, eye ame ʋɛ aɖewo hã tɔ yia edzi le woƒe agbe me katã.” *\nLãmetsiwo ƒe dɔmawɔmawɔ nyuie tea ŋu nana be nu tena ɖe nyɔnu aɖewo dzi, wonɔa anyi ko léa blanui alo doa dziku, esia wɔnɛ be wofaa avi, wotɔtɔna eye wonɔa nu ŋlɔm be edziedzi. Agbalẽa gagblɔ be: “Mebɔ kura be nu siawo katã nadzɔ ɖe ame ɖeka dzi o.” (The Menopause Book) Le nyateƒe me la, nu siawo dometɔ ʋɛ aɖewo koe dzɔna ɖe ame aɖewo dzi, eye le ame bubuwo hã gome la, ɖeke kura medzɔna ɖe wo dzi o.\nAle Si Nànɔ Te Ðe Enui\nAsiɖeɖe le nuwɔna aɖewo ŋu ate ŋu aɖe kuxi siawo dometɔ aɖewo dzi akpɔtɔ. Le kpɔɖeŋu me, nyɔnu siwo noa sigarɛt ate ŋu ana woƒe lã me ƒe dzoxɔxɔ naɖiɖi akpɔtɔ nenye be wodzudzɔ sigarɛt-nono. Eɖea vi na nyɔnu geɖewo ne woƒo asa na nuɖuɖu aɖewo. Nuɖuɖu siawo dometɔ aɖewoe nye esiwo me nu ʋeʋĩwo kpakple sukli le fũu akpa kple aha sesẽ kpakple caffeine-nono, elabena nu siawo tea ŋu nana be ame ƒe lã me xɔa dzo. Ke hã, ele vevie be nàɖu nu siwo me nunyiame le.\nKamedede hã tea ŋu ɖea kuxi siwo doa mo ɖa ne nyɔnuwo dzudzɔ asiɖoɖo anyi la dzi kpɔtɔna. Le kpɔɖeŋu me, kamedede ate ŋu aɖe alɔ̃madɔmadɔ dzi akpɔtɔ, eye wòaɖe ale si nyɔnu aɖewo nɔa anyi sẽe ko doa dziku alo léa blanui la dzi akpɔtɔ. Enana hã be ŋusẽ ɖoa ƒuwo ŋu eye wòdea ame ƒe lãmesẽ bliboa hã dzi. *\nÐo Dze Tso Wò Nɔnɔmea Ŋu Faa\nRondro si ƒe nya míegblɔ va yi la gblɔ be: “Mègamia nu ɖe wò kuxia dzi o. Ne èɖo dze tso eŋu na ame bubuwo la, womagatsi dzi fũu akpa ne wode dzesi nu si le dzɔdzɔm ɖe dziwò o.” Le nyateƒe me la, ɖe woagbɔ dzi ɖi ahase nu gɔme na wò geɖe wu boŋ. Biblia gblɔ be: “Lɔlɔ̃ gbɔa dzi blewu, eye wònyoa dɔme.”—1 Korintotɔwo 13:4.\nGbedodoɖa hã ɖea vi na nyɔnu geɖewo, siwo dometɔ aɖewoe nye nyɔnu siwo le nu xam le esi wotso vi ta. Biblia na kakaɖedzi mí be: “[Mawu] faa akɔ na mí le míaƒe xaxa blibo la katã me.” (2 Korintotɔwo 1:4) Nu si hã gafaa akɔ na amee nye enyanya be ɣeyiɣi kpui aɖe koe kuxi siwo me ame tona ne edzudzɔ asiɖoɖo anyi la nɔa anyi. Ne ɣeyiɣi mawo va yi la, ŋusẽ yeye gaɖoa nyɔnu siwo léa be na wo ɖokuiwo la ŋu eye wogatea ŋu sea vivi le agbe me hena ƒe geɖe.\n^ mm. 2 Míetrɔ ŋkɔawo.\n^ mm. 6 Ne ɖɔktawo kpɔe be nyɔnu aɖe meɖo asi anyi o ɣleti 12 tre ɖe enu la, woƒoa nya ta be edzudzɔ asiɖoɖo anyi.\n^ mm. 8 Dɔléle aɖewo abe vehlomedɔ kple dɔ xɔleameŋuwo kpakple dɔdamɔnu aɖewo hã tea ŋu nana be ame ƒe lã me xɔa dzo. Anyo be woado amea kpɔ akpɔ kpeɖodzi be menye nu siawo gbɔe wòtso o hafi aƒo nya ta be esi amea dzudzɔ asiɖoɖo anyi tae eƒe lã me xɔ dzo ɖo.\n^ mm. 12 Ðɔktawo tea ŋu ŋlɔa atike vovovowo abe lãmetsitikewo, nuɖuɖutikewo kple blanuilélenutsitikewo ene na nyɔnu siwo le kuxi siwo doa mo ɖa ne wodzudzɔ asiɖoɖo anyi la me tom eye esia wɔnɛ be wotea ŋu nɔa te ɖe kuxi siawo nu nyuie. Nyɔ! mekafua dɔdamɔnu aɖe koŋ be eyae nyo wu o.


Hiob 42 | Biblia Le Internet Dzi | Xexe Yeye Gɔmeɖeɖe\nHiob ƒe nyaŋuɖoɖo na Yehowa (1-6)\nWobu fɔ Hiob xɔlɔ̃ etɔ̃awo (7-9)\nYehowa gbugbɔ ɖo Hiob te (10-17)\nHiob viŋutsuwo kple vianyɔnuwo (13-15)\n42 Eye Hiob ɖo eŋu na Yehowa be: 2 “Azɔ menyae be àte ŋu awɔ nu sia nuEye naneke meli nàɖo, si màte ŋu awɔ o.+ 3 Ègblɔ be, ‘Ame kae nye esia si le nu tsyɔm nye adaŋudede dzi numanyamanyatɔe?’+ Nyateƒee, meƒo nu, esi nyemese nuwo gɔme o,Elabena wonye nu siwo wɔ nuku ale gbegbe, siwo nyemenya o.+ 4 Ègblɔ be, ‘Meɖe kuku, ɖo to, ne maƒo nu. Mabia nya wò nàɖo eŋu nam.’+ 5 Wogblɔ nya le ŋuwò mese,Ke azɔ la, nye ŋkuwo kpɔ wò. 6 Esia tae melɔ̃ ɖe edzi be nyemegblɔe nyuie o,*+Eye metrɔ dzi me le ke kple afi me.”+ 7 Esi Yehowa gblɔ nya siawo na Hiob vɔ la, Yehowa gblɔ na Temantɔ Elifaz be: “Medo dziku ɖe wò kple xɔ̃wò eveawo ŋu vevie,+ elabena miegblɔ nyateƒea tso ŋunye+ abe ale si nye subɔla Hiob wɔe ene o. 8 Eya ta milé nyitsu adre kple agbo adre miayi nye subɔla Hiob gbɔ, ne miasa numevɔ ɖe mia ɖokuiwo ta. Eye nye subɔla Hiob nado gbe ɖa ɖe mia ta.+ Eya ƒe kukuɖeɖee mase* hafi nyemaɖo eteƒe na mi ɖe miaƒe bometsitsi la nu o, elabena mieto nyateƒe le ŋunye abe ale si nye subɔla Hiob wɔe ene o.” 9 Eya ta Temantɔ Elifaz, Suatɔ Bildad, kple Naamatɔ Zofar yi ɖawɔ abe ale si tututu Yehowa gblɔ na wo ene. Eye Yehowa se Hiob ƒe gbedodoɖa. 10 Esi Hiob do gbe ɖa ɖe exɔlɔ̃awo ta vɔ la,+ Yehowa ɖe Hiob ƒe xaxawo ɖa+ eye wòna Hiob gazu kesinɔtɔ.* Yehowa ɖo nu siwo katã nɔ esi tsã la teƒe nɛ zi gbɔ zi eve.+ 11 Eye nɔviaŋutsuwo kple nɔvianyɔnuwo katã kpakple eƒe ame nyanyɛwo katã+ va egbɔ heɖu nu kplii le eƒe aƒe me. Wodo baba nɛ hefa akɔ nɛ le vɔ̃ siwo katã ŋu Yehowa ɖe mɔ ɖo wova edzi la ta. Eye wo dometɔ ɖe sia ɖe na ga kple sikasigɛe. 12 Ale Yehowa yra Hiob le eƒe agbenɔƒe mamlɛawo me wu ale si wònɔ le gɔmedzedzea,+ ale be alẽ akpe wuiene, kposɔ akpe ade, nyi eveve teƒe akpe ɖeka kple tedzinɔ akpe ɖeka va su Hiob si.+ 13 Wogadzi viŋutsu adre kple vinyɔnu etɔ̃ nɛ.+ 14 Ena ŋkɔ nyɔnuvi gbãtɔ be Yemima, evelia be Kezia, etɔ̃lia be Keren-Hapuk. 15 Womekpɔ nyɔnu dzetugbe aɖeke le anyigba la katã dzi kpɔ abe Hiob vinyɔnuawo ene o, eye wo fofo na domenyinu wo ɖe wo nɔviŋutsuwo dome. 16 Le nu siawo megbe la, Hiob ganɔ agbe ƒe alafa ɖeka blaene, eye wòkpɔ viawo kple tɔgbuiyɔviawo va se ɖe dzidzime enelia dzi. 17 Hiob tsi, eye agbenɔnɔ ɖi kɔ nɛ* hafi wòku.\n^ Alo, “megbe nye nyawo.”\n^ Egɔmeɖeɖe tẽe, “Eya ko ƒe mo makpɔ.”\n^ Egɔmeɖeɖe tẽe, “Yehowa ɖe Hiob tso eƒe kluvinyenye me.”\n^ Egɔmeɖeɖe tẽe, “eƒe agbemeŋkekewo sɔ gbɔ.”


MI-EWELAND - Vidzidzi kple vidzidzi megbe kɔnuwo\nÈva:Aƒeme Kɔnuwo Vidzidzi kple vidzidzi megbe kɔnuwo\nblaa ta kple taku nyuiewo bena woayi ɖado gbe na ame siwo va na nui le vidzixɔ me eye woada akpe na wo; elabena esi wòdzi vi la, woawoe nye ame siwo va du tsi nɛ, tu wɔ nɛ, eye ame aɖewo na ami dzẽe. Esiata wodea amesiame gbɔ, daa akpe nɛ be, esẽ ŋu loo, nyitsɔ aɖe ƒe dɔ, mìawoe kpɔ ame ta loo. Wogblɔna na vinɔ la bena, “ Wo ŋu nu wɔ nu gbemia ” (gbeaɖegbe). Ame si ke mewɔ naneke vɛ le vidzixɔ me o la, ne ede eƒe me la, ewɔa ŋukpe na wo eye vɔ la, eya ko wòkpɔ mɔ aɖa nu na srɔ̃a wòaɖu.\nEgbe la, womegale ewɔm o, blewublewu la ava trɔ̃. Enye koko na nyɔnu aɖe ne méda akpe o. Ne wo kpakple ame aɖe wole dzre wɔm la ekema woadzui nɛ agblɔ bena, “ Amee nenye ɖee ne esime nedzi vi la, ne wo hã eda akpe, ame dzodzroa ! ”. Ame geɖewo medaa akpe o le ŋutinuwo ƒe wo si manɔmanɔ ŋuti.\nb - Eveviwo:\nNe ame aɖe dzi eve la, gbã vinɔ la mele naneke ɖu ge o eye mele nu hã ƒo ge o. Nenemakee nye vitɔ la hã, vaseɖe esime ame bubu aɖe si dzi eve abe woawo ene la nava eye woaxɔ adzɔ hoka blaeve-vɔ-eve le wo si. Emegbe, ame la atsɔ tsi ayi ŋutsu la gbɔ axlẽ ɖeka, eve, etɔ̃ vaseɖe asieke eye wòatsɔ tsi la atɔ nu nɛ; awoe na nyɔnu la hã nenema. Emegbe la, atsɔ nuɖuɖu eye eya ŋutɔ vinɔ kple vitɔ la. Ne ewɔ nu sia vɔ la, ekema wokpɔ mɔ aɖu nu, aƒo nu. Woyɔa wɔna sia bena: “ Tsitɔtɔnu ”. Amesi he vi na wo la, ele be woana dehae woaklɔ asi elabena ne womena ahae o la, mekpɔ mɔ atɔ bli le agba me o. Ne etɔ bli la, ɖeviawo ƒe lãme masẽ akpɔ o.\nWoɖoa ŋkeke emegbe bena le asigbe la, yewoawɔ eve. Wohoa de eye wonɔa aha kpam. Gake ame aɖeke medzea aha la o. Ne wokpɔ be aha si wokpɔ ɖi sɔ gbɔ eye ŋkeke si woɖo la hã ɖo edzi la, wotsɔa aha la vaa aƒee eye woƒlea lã hã dana ɖi, yi ɖatsɔa te hã le boƒo fuu va aƒee.\nNe ŋkeke la ɖo edzi la, vitɔ kple vinɔ la ƒe ƒometɔwo vana. Evedzila xoxo si wɔ nua na wo gbemagbe la, hã ava kple srɔ̃a. Ne ŋu ke la, evenɔ xoxo la gblɔna bena woava ƒle aƒe si me wole la le ye si.


Psalmowo 150 - Holy Bible [Ewe Bible 1913] - (Psa 150)\nMikafu Yehowa! Mikafu Mawu le eƒe kɔkɔeƒe la me; mikafui le eƒe alili sesẽ la me!\nMikafui le eƒe nutsuwɔwɔwo fa; mikafui ɖe eƒe gãnyenye gbogbo la nu!\nMitsɔ kpẽɖiɖi kafui; mikafui kple saŋku kple kasaŋku!\nMitsɔ asiʋui kple ɣeɖuɖu kafui, mikafui kple kasaŋkuƒoƒo kpakple dze!\nMitsɔ gakogoe, siwo ƒe gbeme kɔ la, kafui: mikafui kple gakogoe, siwo ɖina sesĩe!\nNusianu, si me gbɔgbɔ le la, nekafu Yehowa! Mikafu Yehowa!


Nu Kae Mawɔ Ne Wowɔa Anyra Le Vinye Ŋu? | Nu Si Akpe Ðe Ƒomewo Ŋu\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Bassa (Cameroon) Belize Kriol Bicol Bislama Boulou Brazil Tokunɔgbe Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gujarati Gun Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Iloko Indonesian Isoko Italian Japanese Kabuverdianu Kannada Kikamba Kiluba Kimbundu Kinyarwanda Kirghiz Kirundi Korean Kwanyama Lingala Lithuanian Macedonian Malagasy Malay Malayalam Maltese Mam Mambwe-Lungu Maya Mexico Tokunɔgbe Mongolian Myanmar Ndebele (Zimbabwe) Nepali Norwegian Oromo Ossetian Pangasinan Papiamento (Curaçao) Persian Pidgin (West Africa) Polish Portuguese Portuguese (Portugal) Punjabi Punjabi (Roman) Quechua (Cuzco) Rarotongan Romanian Romany (Macedonia) Romany (Macedonia) Cyrillic Russia Tokunɔgbe Russian Sango Sepedi Serbian Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swedish Tagalog Tamil Tarascan Tatar Telugu Thai Tigrinya Tiv Tojolabal Tsonga Turkish Twi Tzotzil Ukrainian Umbundu Urdu Uzbek Uzbek (Roman) Valencian Vietnamese Waray-Waray Welsh Xhosa Yoruba Zulu\nNu Kae Mawɔ Ne Wowɔa Anyra Le Vinye Ŋu?\nViwò va gblɔ na wò be wole anyra wɔm le ye ŋu le suku. Nu kae nàte ŋu awɔ? Ðe nàbia tso sukutatɔwo si be woahe to na ame si le anyra wɔm le viwòa ŋua? Ðe nàfia viwòa ale si wòawɔ wɔɖenuia? Hafi nàtso nya me le nu si nàwɔ ŋu la, bu anyrawɔwɔ ŋuti nyateƒenya siawo ŋu kpɔ.\nNu kae wòle be manya tso anyrawɔwɔ ŋu?\nNu kae mawɔ atsɔ akpe ɖe vinyea ŋu?\nNu kae nye anyrawɔwɔ le ame ŋu? Anyrawɔwɔ le ame ŋu fia be woaɖoe koŋ anɔ ŋuta sẽm le ame ŋu alo anɔ nu si ate ɖe edzi la wɔm ɖe eŋu enuenu. Eya ta menye amedzudzu alo fuɖename ƒe nuwɔna ɖe sia ɖee nye anyrawɔwɔ o.\nNu si tae wòle be nànya nu si tututu anyrawɔwɔ nye: Ame aɖewo zãa nya “anyrawɔwɔ” tsɔ ɖɔa fuɖename ƒe nuwɔna ɖe sia ɖe, ne menye nu gã aɖekee wònye o gɔ̃ hã. Gake ne ètsɔa nu sue ɖe sia ɖe si wowɔ ɖe viwò ŋu wɔa nya gãe la, le wò manyamanya me la, ànɔ viwòa fiam be manya wɔ nɛ be wòakpɔ eya kple amewo dome masɔmasɔwo gbɔ o, evɔ esia sɔsrɔ̃ aɖe vi nɛ fifia kple etsɔme siaa.\nBiblia ƒe mɔfiame: “Mègayɔ ɖe dzikudodo ŋu o.”—Nyagblɔla 7:9.\nNya vevitɔ: Togbɔ be ahiã be nàde nu nya aɖewo me hã la, nɔnɔme aɖewo ate ŋu ana mɔnukpɔkpɔ viwòa be wòasrɔ̃ dzidodo kple ale si wòawɔ nu kple amewo.—Kolosetɔwo 3:13.\nKe nu kae nàwɔ ne viwòa va gblɔ na wò be ame aɖe ɖoe koŋ le fu ɖem na ye enuenu?\nGbɔ dzi ɖi nàɖo to viwòa nyuie. Dze agbagba be (1) nànya nu si tututu le dzɔdzɔm, kple (2) nu si koŋ tae wole anyra wɔm le eŋu ɖo. Mègaƒo nya ta esi mèkpɔ nya ale si nya bliboa le o. Bia ɖokuiwò be, ‘Ðe nyaa ƒe akpa aɖewo li siwo nyemenya oa?’ Be nànya nu si tututu le dzɔdzɔm la, ate ŋu ava hiã be nàƒo nu kple viwòa ƒe nufiala alo sukuvi kemɛa dzilawo.\nBiblia ƒe mɔfiame: “Ne ame aɖe ɖo nya ŋu hafi va se eŋu nyateƒenyawo la, bometsitsi kple ŋukpe wònye nɛ.”—Lododowo 18:13.\nNe wole anyra wɔm le viwò ŋu la, kpe ɖe eŋu wòade dzesii be ale si wòwɔa nui la ate ŋu awɔe be nuwo naka ɖe eme wu loo alo be nyaa nagagblẽ ɖe edzi. Le kpɔɖeŋu me, Biblia gblɔ be: “Nyaŋuɖoɖo fafɛ tsia dziku nu, ke gbedaɖeamegbɔ nana dɔmedzoe flana.” (Lododowo 15:1) Le nyateƒe me la, wɔɖenuiwɔwɔ ate ŋu agblẽ nyaa ɖe edzi, si awɔe be anyrawɔwɔa nu nagasẽ ɖe edzi, ke menye be edzi naɖe akpɔtɔ o.\nBiblia ƒe mɔfiame: “Migaɖo vɔ̃ vɔ̃ teƒe alo dzudzu dzudzu teƒe o.”—1 Petro 3:9.\nÐe eme na viwòa be ne mewɔ wɔɖenui o la, esia mefia be enye vɔvɔ̃nɔtɔ alo gbɔdzɔgbɔdzɔtɔ o. Efia boŋ be esẽ ŋu, elabena meɖea mɔ be anyrawɔlaa ƒe nuwɔna nakpɔ ŋusẽ ɖe edzi o. Ekema le mɔ aɖe nu la, ele anyrawɔlaa dzi ɖum anyramawɔmawɔe.\nAnyo ŋutɔ be nya ma nanɔ susu me nɛ, vevietɔ ne wole anyra wɔm le eŋu to kɔmpiuta alo asitelefon dzi. Ne eva ƒo eɖokui ɖe dzikunyawo ɖoɖo ɖe ame nɔewo to Internet alo asitelefon kadodowo dzi me la, esia aʋu mɔ na anyrawɔlaa be wòayi eƒe anyrawɔwɔa dzi, eye esia ate ŋu ana woatso viwòa ŋutɔ hã nu be enye anyrawɔla! Le esia ta, ɣeaɖewoɣi la, nu nyuitɔ si wòle be wòawɔ koe nye be wòagaɖo nya aɖeke ŋu na anyrawɔlaa o, eye esia ate ŋu ana anyrawɔlaa ƒe lãme nafa ɖe anyrawɔwɔa ŋu.\nBiblia ƒe mɔfiame: “Ne nake meli o la, dzo tsina, eye ne ameŋugblẽla meli o la, dzre kena.”—Lododowo 26:20.\nLe go aɖewo me la, viwòa ate ŋu aƒo asa na anyrawɔlawo kple teƒe siwo woate ŋu awɔ anyra le eŋu le. Le kpɔɖeŋu me, ne enya afi si ame aɖe alo sukuviwo ƒe ƒuƒoƒo aɖe anɔ la, ate ŋu ato teƒe bubu, ale be wòagage dze nya me o.\nAte ŋu ava hiã be nàƒo nu kple viwòa ƒe nufiala alo sukuvi kemɛa dzilawo\nTE MƆNU SIA KPƆ: Kpe ɖe viwòa ŋu wòade ŋugble le nu nyui kple kuxi siwo ate ŋu ado tso afɔ si wòaɖe me la ŋu. Le kpɔɖeŋu me:\nNu kae ate ŋu adzɔ ne mede nu eme na anyrawɔlaa o?\nKe ne etsɔ dzinɔameƒo gblɔ na anyrawɔlaa be nedzudzɔ ya ɖe?\nNu kae adzɔ ne egblɔ na sukutatɔwo be wowɔ anyra le ye ŋu?\nÐe wòate ŋu atsɔ nu si wɔm anyrawɔlaa le ɖe eŋu awɔ nukonyae ale be anyrawɔlaa ƒe lãme nafa?\nWoɖawɔ anyra le viwòa ŋu ŋkume kple ŋkume alo to Internet dzi o, nɔnɔme ɖe sia ɖe kple nu si wòle be wòawɔ. Eya ta kpe ɖe viwòa ŋu be wòanya nu ŋutɔŋutɔ siwo wòate ŋu awɔ atsɔ anɔ te ɖe nɔnɔmea nu. Ka ɖe edzi nɛ be yeli akpe ɖe eŋu le nɔnɔme ɖe sia ɖe me.\nBiblia ƒe mɔfiame: “Xɔlɔ̃ vavã lɔ̃a ame ɣeawokatãɣi eye ame nɔvi wònye wodzi ɖe xaxagbe ŋu.”—Lododowo 17:17.\nKpɔ nu siwo tae amewo wɔa anyra ɖe ame ŋu kple ale si nàwɔ anɔ te ɖe anyrawɔwɔ ɖe ame ŋu nu dzidzedzetɔe ɖa.\nƉoe Ɖe Amewo Ɖoe Ɖe Amewo Nu Kae Mawɔ Ne Wowɔa Anyra Le Vinye Ŋu?


Hebritɔwo 8 | Biblia Le Internet Dzi | Xexe Yeye Gɔmeɖeɖe (1984)\n8 Ke nu siwo me dzrom míele la ƒe nya vevitɔe nye si: Nunɔlagã sia gbegbe ye le mía si, eye wòbɔbɔ nɔ anyi ɖe Bubutɔ Gã la ƒe fiazikpui ƒe ɖusi me le dziƒowo, 2 ame si nye kɔkɔeƒe la kple agbadɔ vavã si Yehowa tu, eye menye amee tui o, la ƒe dutoƒo subɔla. 3 Elabena woɖoa nunɔlagã ɖe sia ɖe be wòatsɔ nunanawo ana, eye wòasa vɔ; eya ta ehiã na ame sia hã be wòatsɔ nane ana. 4 Ke ne anyigba dzie wòle la, manye nunɔla o, elabena amewo li, siwo tsɔa nunanawo nana le Se la nu, 5 gake ame siawo le subɔsubɔdɔ kɔkɔe wɔm le dziƒonuwo ƒe kpɔɖeŋu kple vɔvɔli me; abe ale si ko esime Mose nɔ agbadɔa nu wum la, Mawu de se nɛ ene: Elabena egblɔ be: “Kpɔ egbɔ be nàwɔ nuawo katã ɖe kpɔɖeŋu si wotsɔ fia wò le toa dzi la nu.” 6 Gake azɔ la, dutoƒo subɔsubɔdɔ si nyo wu sãsãsã ye le Yesu si, ale be wòzu nubabla aɖe si nyo wu ema la ƒe avuléla, si woɖo le se nu ɖe ŋugbedodo siwo nyo wu la dzi. 7 Elabena ne ɖe vodada menɔ nubabla gbãtɔa ŋu o la, anye ne womedi nɔƒe na evelia o; 8 elabena fɔ bumee wòle ameawo esime wògblɔ be: “Yehowa gblɔ be: ‘Kpɔ ɖa! Ŋkekewo li gbɔna, eye mawɔ nubabla yeye kple Israel ƒe aƒe kpakple Yuda ƒe aƒe la; 9 menye ɖe nubabla si mewɔ kple wo tɔgbuiwo le gbe si gbe melé woƒe alɔnu be makplɔ wo adzoe le Egipte nyigba dzi la nu o, elabena womeyi edzi nɔ nye nubabla la me o, eya ta medzudzɔ beléle na wo,’ Yehowa ye gblɔe.” 10 “‘Elabena esiae nye nubabla, si mawɔ kple Israel ƒe aƒe la le ŋkeke mawo megbe,’ Yehowa ye gblɔe. ‘Matsɔ nye sewo ade woƒe susu me, eye maŋlɔ wo ɖe woƒe dziwo me. Eye mazu woƒe Mawu, eye woawo woazu nye dukɔ. 11 “‘Eye wo dometɔ aɖeke mafia nu wo detɔ kple nɔvia agblɔ be: “Nya Yehowa!” o. Elabena wo katã woanyam, tso wo dometɔ suetɔ dzi va se ɖe gãtɔ dzi. 12 Elabena makpɔ nublanui na woƒe nu madzɔmadzɔ wɔwɔwo, eye nyemagaɖo ŋku woƒe nu vɔ̃wo dzi azɔ o.’” 13 Esi wògblɔ be “nubabla yeye” la, ena gbãtɔ la zu tsigãdzinu. Ke esusɔ vie ko nu si wona wòzu tsigãdzinu, eye wòle xoxo dom, la nu nayi.


Alesi etsɔme ava nɔ ŋu bubu nye nusi ŋu amewo tsi dzi ɖo vevie. Mía dometɔ kae madi be yeanya nusi yeava wɔ le ɣleti si gbɔna, ƒe si gbɔna, alo ƒe ewo siwo gbɔna kura gɔ̃ hã me oa? Aleke nɔnɔmeawo ava nɔ le ƒe 10, 20, alo 30 siwo gbɔna me le nu geɖe gome?\nÐE MƆKPƆKPƆ le asiwò be nuwo ava nyo le etsɔmea? Ame miliɔn geɖe le mɔ kpɔm nenema, eye míate ŋu ama wo ɖe hatsotso eve me: amesiwo gblɔna be kpeɖodzi sẽŋuwo li si ta yewoxɔe se be nuwo ava nyo, kple amesiwo xɔe se be nuwo gbɔna nyonyo ge le esi alesi nɔnɔmeawo le ŋutɔŋutɔ ŋu bubu ɖia vɔvɔ̃ na wo ta.\nNyateƒee, ame aɖewo meka ɖe edzi be etsɔme nyui aɖeke li gbɔna o. Wo dometɔ aɖewoe nye dzɔgbevɔ̃e gblɔɖilawo, siwo nɔ boblo dom be míaƒe anyigbaa ava tsrɔ̃ le xexeame katã ƒe afɔku gã aɖe me. Le woƒe nukpɔsusu nu la, agbetsilawo masɔ gbɔ o, ne ame aɖe atsi gbe kura gɔ̃ hãe nye ma.\nEtsɔme kae wò ya nèle mɔ kpɔm na? Dzɔgbevɔ̃e kple tsɔtsrɔ̃e nèle mɔ kpɔm na loo alo ŋutifafa kple dedienɔnɔ boŋ ye? Ne eveliae nèle mɔ kpɔm na la, ke nuka dzie wò mɔkpɔkpɔa nɔ te ɖo—ɖeko wòdzro wò be neva eme nenema loo alo kpeɖodzi sẽŋu aɖe le àsiwò?\nTo vovo na dzɔgbevɔ̃e kple tsɔtsrɔ̃ gblɔɖilawo la, Nyɔ! talawo ya mexɔe se be ameƒomea katã gbɔna tsɔtsrɔ̃ ge o. Ðe ema teƒe la, Biblia gblɔ nusitae míaxɔe ase be etsɔme nyui aɖe li gbɔna ɖo.—g1/06.\nƉoe Ɖe Amewo Ɖoe Ɖe Amewo Ðe Nuwo Anyo Le Etsɔme Wua?\ng 1/06 axa 5


GBE BUBU Afrikaans Albanian Amharic Arabic Armenian Bulgarian Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Greenlandic Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Myanmar Norwegian Pangasinan Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Swedish Tagalog Tsonga Turkish Twi Ukrainian Vietnamese Xhosa Zulu\nNu Ka Tae Nu Fitifiti Wɔwɔ Nu Gbe Tsotso?\n“Amegbetɔ ɖua fia ɖe ame bubuwo dzi hena woƒe dzɔgbevɔ̃e.”—NYAGBLƆLA 8:9.\nNYA mawo ɖɔ ale si amegbetɔwo ƒe dziɖuɖu le tso gbe aɖe gbe ke la nyuie. Fukpekpe kple xaxa manyagblɔwoe do tso eme. Tso blema ke la, ame siwo tsɔ susu nyui te kpɔ be yewoana nu dzɔdzɔe wɔwɔ naxɔ aƒe ɖi la doa kpo nu godogodo le amewo ƒe ŋukeklẽ kple nu fitifiti wɔwɔ ta. Nu ka gbɔe wòtso? Nu ka tae nu fitifiti wɔwɔ nu gbe tsotso ɖo? Ŋusẽkpɔɖeamedzi gbegblẽ etɔ̃ siwo gbɔna la koŋ tae.\n1. Nu vɔ̃ ƒe ŋusẽkpɔɖeamedzi.\nBiblia gblɔe kɔtɛ be mí katã míele “nu vɔ̃ te.” (Romatɔwo 3:9) Nu vɔ̃ ‘le mía me’ abe ale si ko wonyia dɔmavɔleameŋu ƒe dome tso ame dzilawo gbɔ ene. Nu vɔ̃ ‘ɖu fia’ ɖe ameƒomea dzi ƒe akpe geɖewoe nye esia. Nu vɔ̃ ƒe “se” la le dɔ wɔm le mía me ɣeawokatãɣi. Nu vɔ̃ ƒe dzodzrowo nana ame geɖewo dia wo ɖokui tɔ alo wodzea agbagba tea ame bubuwo ɖe anyi be kesinɔnuwo alo ɖoƒe nasu yewo si.—Romatɔwo 5:21; 7:17, 20, 23, 25.\n2. Xexe vɔ̃ɖi si me míele ƒe ŋusẽkpɔɖeamedzi.\nŊukeklẽ kple ɖokuitɔdidi xɔ aƒe ɖe xexe sia me. Esia nana wòsesẽna na ame aɖewo be woato vovo. Nɔƒe gã didi ɖokuitɔdiditɔe nana wodina be yewoaɖu ame bubuwo dzi godogodo. Azɔ hã wodina vevie be yewoali kɔ nunɔamesiwo ɖi gleglegle. Nublanuitɔe la, wolɔ̃na faa be yewoato mɔ fitifitiwo dzi aɖo taɖodzinu mawo gbɔ. Le esi teƒe be woaɖu ŋusẽkpɔɖeamedzi gbegblẽwo dzi la, wonɔa “ha yome le nu vlo wɔwɔ me” boŋ.—2 Mose 23:2.\n3. Satana Abosam ƒe ŋusẽkpɔɖeamedzi.\nSatana, si nye gbɔgbɔmenuwɔwɔ dzeaglã la, le “anyigba dzi nɔlawo katã blem.” (Nyaɖeɖefia 12:9) Amegbetɔwo beble dzɔa dzi nɛ. Etea ŋu wɔa dzodzro si nɔa amewo me le dzɔdzɔme nu be nu nadze edzi na yewo eye ga nasu yewo si la ŋu dɔ ayetɔe tsɔ tea wo kpɔnae bene woawɔ nu fitifiti.\nÐe esia fia be Satana ate ŋu anɔ mía dom ko abe sɔ ene le ale si wòdi nua? Míakpɔ ŋuɖoɖoa le nyati si kplɔe ɖo me.


Sɔhɛwo, Mia Wɔla Di Be Miakpɔ Dzidzɔ | Nusɔsrɔ̃\n“Eyae tsɔa nu nyuiwo ɖia ƒo na wò le wò agbemeŋkekewo katã me.”—PS. 103:5.\nHADZIDZI: 135, 39\nNu ka tae “nunya . . . aɖeke mate ŋu atsi tre ɖe Yehowa ŋu o”?\nNu ka tae wòle be nàdze agbagba vevie be wò kple Yehowa dome nanɔ kplikplikpli?\n‘Nu nyui’ bubu kawoe Yehowa nana wò, eye aleke nèbua woe?\n1, 2. Ne èle nu siwo nàtsɔ wò agbe awɔe ŋu bum la, nu ka tae nunya le eme be nàɖo to Wɔwòlaa? (Kpɔ foto siwo le nyati sia ƒe gɔmedzedze.)\nNE SƆHƐE nènye la, anɔ eme be ame vovovowo ɖo aɖaŋu na wò ku ɖe nu si nàwɔ le etsɔme ŋu. Ðewohĩ wò nufialawo, aɖaŋuɖolawo kple ame bubuwo de dzi ƒo na wò be nàde suku kɔkɔ eye nàti dɔ si ana nàkpɔ ga geɖe la yome. Gake Yehowa ya di be nàwɔ nu si to vovo kura. Ele eme be edi be nàdo vevie nu le suku ale be ne èdo le suku la, nàte ŋu akpɔ dɔ awɔ atsɔ akpɔ ɖokuiwò dzi ya. (Kol. 3:23) Gake ne èle nya me tsom le nu siwo nàdi be woanye nu vevitɔwo na wò le agbe me ŋu la, edi be nàna yeƒe aɖaŋuɖoɖowo nafia mɔ wò ale be nàna yeƒe tameɖoɖowo kple yeƒe lɔlɔ̃nu wɔwɔ nanye nu vevitɔ na wò le ŋkeke mamlɛ siawo me.—Mat. 24:14.\n2 Nenɔ susu me na wò hã be, Yehowa nya nu sia nu si le edzi yim le xexe sia me la nyuie, enya afi si xexea ɖo tae, eye enya ale si gbegbe xexea ƒe nuwuwu tu aƒee. (Yes. 46:10; Mat. 24:3, 36) Azɔ hã, enya mí nyuie, enya nu siwo nana míaƒe dzi dzea eme kple nu siwo nana míekpɔa dzidzɔ, eye enya nu siwo ɖea dzi le mía ƒo kple nu siwo nana míeléa blanui. Eya ta, aleke kee wòɖadze abe ɖe susu le amegbetɔwo ƒe aɖaŋuɖoɖowo me ene o, ne womewɔ ɖeka kple Mawu ƒe Nyaa o la, ke nunya aɖeke mele wo me o.—Lod. 19:21.\n“NUNYA . . . AÐEKE MATE ŊU ATSI TRE ÐE YEHOWA ŊU O”\n3, 4. Esi Adam kple Xawa ɖo to aɖaŋu gbegblẽ si Satana ɖo na wo la, aleke esia gblẽ nu le woawo ŋutɔwo kple woƒe dzidzimeviwo ŋui?\n3 Tso esime Satana ble Adam kple Xawa kee aɖaŋu gbegblẽ ɖoɖo na ame dze egɔme. Egblɔ na Xawa be woa kple srɔ̃a, Adam, woakpɔ dzidzɔ wu ne woawo ŋutɔwo wotia ale si woanɔ agbee. (1 Mose 3:1-6) Gake le nyateƒe me la, ɖe Satana nɔ eɖokui tɔ dim. Edi be Adam kple Xawa kpakple woƒe dzidzimeviwo nanɔ yeƒe ŋusẽ te, eye woasubɔ ye tsɔ wu be woasubɔ Yehowa. Gake Satana mena nu nyui aɖeke wo o. Yehowae na nu sia nu si le wo si la wo ameawo, eyae wɔ woa kple evea siaa na wo nɔewo, eyae na abɔ dzeani si nye woƒe aƒe la wo, eye eyae wɔ wo wode blibo kple ŋutete be woate ŋu anɔ agbe tegbee.\n4 Nublanuitɔe la, Adam kple Xawa meɖo to Mawu o, esia na ƒomedodo si le wo kplii dome la me gblẽ. Eye nu gbegblẽwo sɔŋ koe do tso eme. Abe ale si seƒoƒo si wolã ɖa le eƒe atia ŋu la nɔa yɔyrɔm vivivi heva ƒuna keŋkeŋ ene la, nenema kee Adam kple Xawa va nɔ amegã kple nyagã kum vivivi eye wova ku mlɔeba. Nu vɔ̃ ƒe fiƒodea va woƒe dzidzimeviwo hã dzi, míawo hã míele eme. (Rom. 5:12) Esiawo katã megbe gɔ̃ hã la, ame akpa gãtɔ medina be yewoawɔ ɖe Mawu ƒe mɔfiafiawo dzi o. Wodina be yewoanɔ agbe ale si yewo ŋutɔwo yewodii. (Ef. 2:1-3) Gake Biblia gblɔ be “nunya . . . aɖeke mate ŋu atsi tre ɖe Yehowa ŋu o.”—Lod. 21:30.\n5. Aleke gbegbee Mawu ka ɖe amegbetɔwo dzii, eye ɖe wòsɔ nenema?\n5 Ke hã, Yehowa ka ɖe edzi be amegbetɔ aɖewo, siwo dome sɔhɛ nyui geɖewo le la, adi be yewoanya ye ahasubɔ ye. (Ps. 103:17, 18; 110:3) Yehowa dea asixɔxɔ sɔhɛ siawo ŋu ale gbegbe! Wo dometɔ aɖee nènyea? Ne wo dometɔ aɖee nènye la, ke ɖikeke mele eme o be èle vivi sem na ‘nu nyui’ geɖe siwo Mawu naa wò siwo nana nèkpɔa dzidzɔ geɖe la. (Xlẽ Psalmo 103:5; Lod. 10:22) Míadzro nu siawo dometɔ ene me. Woawoe nye gbɔgbɔmenuɖuɖu gbogbo siwo wònana mí, xɔlɔ̃ vavãwo, taɖodzinu nyuiwo, kple ablɔɖe vavãtɔ.\nYEHOWA NAA GBƆGBƆMENUÐUÐU SIWO NÈHIÃ ALE BE WÒ KPLII DOME NANƆ KPLIKPLIKPLI LA WÒ\n6. Nu ka tae wòle be nàdze agbagba be wò kple Yehowa dome nanɔ kplikplikpli, eye nu kawoe Yehowa nana wò be nàte ŋu awɔ esia?\n6 To vovo na lãwo la, didi le mewò be nànya Ame si wɔ wò la ale be wò kplii dome nanɔ kplikplikpli; eya koe ate ŋu akpe ɖe ŋuwò nàɖi kɔ na didi ma. (Mat. 4:4) Ne míeɖo to Mawu la, nugɔmesese kple nunya sua mía si, eye míekpɔa dzidzɔ. Yesu gblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo.” (Mat. 5:3) Mawu nana nu siwo nèhiã be wò kplii dome nanɔ kplikplikpli la wò to eƒe Nyaa kpakple gbɔgbɔmenuɖuɖu gbogbo siwo wònana mí to “kluvi nuteƒewɔla kple aɖaŋudzela” dzi la dzi. (Mat. 24:45) Gbɔgbɔmenuɖuɖuawo le hamehame, eye wovivia mía nu ale gbegbe!—Yes. 65:13, 14.\n7. Vi kawoe gbɔgbɔmenuɖuɖuawo ɖena na wò?\n7 Gbɔgbɔmenuɖuɖu si Mawu nana la ana nàdze nunya eye tamebubuŋutete nasu asiwò, eye esia ate ŋu akpe ɖe ŋuwò le mɔ geɖe nu. (Xlẽ Lododowo 2:10-14.) Le kpɔɖeŋu me, nɔnɔme nyui siawo nana nèdea dzesi alakpanufiafiawo, wo dometɔ aɖee nye be, Wɔla aɖeke meli o. Wokpɔa tawò hã tso alakpanya si nye be, ga kple nu geɖe ƒe amesinɔnɔe nana ame kpɔa dzidzɔ la me. Eye wokpena ɖe ŋuwò hã be nàde dzesi dzodzro vɔ̃ kple nuwɔna gbegblẽ siwo gblẽa nu le ame ŋu la ahaƒo asa na wo. Eya ta, yi edzi nànɔ agbagba dzem be mawumenunya kple tamebubuŋutete nasu asiwò, eye nàbu wo nu xɔasiwoe! Ne nɔnɔme nyui xɔasi mawo va su asiwò la, wò ŋutɔ àkpɔe kple kakaɖedzi be Yehowa lɔ̃ wò eye edi be eme nanyo na wò.—Ps. 34:8; Yes. 48:17, 18.\n8. Nu ka tae wòle be nàna wò kple Mawu dome nanɔ kplikplikpli fifia, eye aleke esia aɖe vi na wò le etsɔme?\n8 Madidi o, Yehowa atsrɔ̃ nu sia nu si le Satana ƒe xexea me, eye Yehowa ɖeɖe koe ana míanɔ dedie. Ate ŋu ava dzɔ be eya sinu ko míakpɔ hafi akpɔ nu aɖu le ɣeyiɣi aɖewo me gɔ̃ hã! (Hab. 3:2, 12-19) Ɛ̃, fifiae nye ɣeyiɣi si wòle be nàna wò kple Fofowò si le dziƒo la dome nanɔ kplikplikpli eye nànɔ ŋu ɖom ɖe eŋu geɖe wu. (2 Pet. 2:9) Ne èwɔe alea la, nu ka kee ɖale dzɔdzɔm o, àse le ɖokuiwò me abe hakpala David ene, esi wògblɔ be: “Metsɔa Yehowa ɖoa ŋkunyeme ɖaa. Esi wòle nye ɖusime ta la, nyemaʋã akpɔ o.”—Ps. 16:8.\nYEHOWA NA XƆLƆ̃ VAVÃ GEÐEWO WÒ\n9. (a) Le Yohanes 6:44 ƒe nya nu la, nu kae Yehowa wɔna? (b) Nu ka tae gododo Ðasefo bubuwo zi gbãtɔ nyea nu si le etɔxɛ?\n9 Yehowa hea ame siwo wòlɔ̃ la vaa eƒe ƒome gã la me, ehea dzianukwaretɔwo vaa subɔsubɔ vavãtɔa me lɔlɔ̃tɔe. (Xlẽ Yohanes 6:44.) Ne èdo go ame aɖe si mele nyateƒea me o la zi gbãtɔ la, nu kae nàgblɔ be yenya tso eŋu? To vovo na eƒe ŋkɔ kple eƒe dzedzeme la, anɔ eme be mènya nu boo aɖeke tso eŋu o. Gake menɔa alea ne èdo go ame aɖe si nya Yehowa helɔ̃e la zi gbãtɔ o. Ne dukɔ bubu aɖe alo to bubu aɖe mee wòtso, alo gbe bubu aɖee wòdona eye woƒe dekɔnuwo to vovo kura gɔ̃ hã la, ènya nu geɖe tso eŋu xoxo, eye nenema kee wòle le eya hã gome!\nYehowa di be xɔlɔ̃ vavãwo nasu mía si eye míaɖo gbɔgbɔmetaɖodzinuwo na mía ɖokuiwo (Kpɔ memama 9-12 lia)\n10, 11. Nu kae ɖea dzesi le Yehowa ƒe amewo katã ŋu, eye aleke esia ɖea vi na míi?\n10 Le kpɔɖeŋu me, mi ame evea siaa miedea dzesi miaƒe “gbegbɔgblɔ,” si nye nyateƒea ƒe “gbegbɔgblɔ dzadzɛ” la enumake. (Zef. 3:9) Esia fia be, mi ame evea siaa mielɔ̃ Mawu, mienɔa agbe ɖe agbe nyui nɔnɔ ƒe dzidzenu ɖeka ma ke nu, etsɔmemɔkpɔkpɔ ɖekae le mia si, kple bubuawo. Gawu la, nu mawoe nye nu vevitɔ kekeake siwo wòle be míanya tso ame aɖe ŋu hafi aka ɖe edzi ahaɖo ŋu ɖe eŋu. Nu mawo kee kpena ɖe mi ame evea siaa ŋu miezua xɔlɔ̃ vavãwo, eye miaƒe xɔlɔ̃wɔwɔa nyea esi nɔa anyi ɖaa.\n11 Eya ta, ne èsubɔa Yehowa la, ke xɔlɔ̃ vavã siwo nye nyuitɔ kekeake la le asiwò le xexea me godoo. Menye amiɖeɖe ɖe nyae esia nye kura o. Ðeko mèkpɔ do go wo dometɔ akpa gãtɔ haɖe o! Ðe habɔbɔ bubu aɖe gali si si nu xɔasi sia gbegbe le tsɔ wu Yehowa ƒe amewoa?\nYEHOWA NA TAÐODZINU NYUIWO WÒ\n12. Gbɔgbɔmetaɖodzinu nyui kawoe nàte ŋu aɖo na ɖokuiwò?\n12 Xlẽ Nyagblɔla 11:9–12:1. Ðe gbɔgbɔmetaɖodzinu ɖeka eve aɖewo le asiwò siwo gbɔ nèle agbagba dzem be yeaɖoa? Ðewohĩ èɖoe wò taɖodzinu be yeanɔ Biblia xlẽm gbe sia gbe, alo yeanɔ nya ŋu ɖom nyuie wu alo yeawɔ dɔdeasiwo nyuie wu le kpekpeawo me. Alo ɖewohĩ wò taɖodzinue nye be yeadze agbagba awɔ Biblia ŋu dɔ nyuie wu le gbeadzi. Taɖodzinu ka kee ɖale asiwò o, ne èkpɔe be yele ŋgɔyiyi wɔm, alo ame bubuwo de dzesii eye wokafu wò la, aleke nèsena le ɖokuiwò me? Ðikeke mele eme o be, dzi dzɔa wò le nu siwo nète ŋu wɔ ta. Eye aleae wòle be nàse le ɖokuiwò me hã, elabena ètsɔ Mawu ƒe lɔlɔ̃nu wɔwɔ ɖo nɔƒe gbãtɔ abe ale si Yesu wɔe ene.—Ps. 40:8; Lod. 27:11.\n13. Aleke Yehowa subɔsubɔ tsɔtsɔ ɖo nɔƒe gbãtɔ nyo sãsãsã wu xexea ƒe taɖodzinuwo yome titi?\n13 Ne ètsɔa Yehowa subɔsubɔ ɖoa nɔƒe gbãtɔ la, esia fia be èle dɔ si me dzidzɔ kple dzidzeme vavãtɔ le la wɔm, elabe esia menye agbagbadzedze dzodzro o. Apostolo Paulo ŋlɔ bena: “Minɔ te sesĩe, maʋamaʋã, eye miwɔ geɖe le Aƒetɔ la ƒe dɔ la me ɣesiaɣi, elabena mienyae be miaƒe agbagbadzedze le Aƒetɔ la me menye dzodzro o.” (1 Kor. 15:58) Gake ne amewo ti xexe sia ƒe taɖodzinuwo yome vevie eye ga geɖe va su wo si alo woxɔ ŋkɔ gɔ̃ hã la, esia menana wokpɔa dzidzɔ vavãtɔ o. Ne nu dze edzi na wo gɔ̃ hã la, wogasena le wo ɖokuiwo me kokoko be nane susɔ na yewo. (Luka 9:25) Fia Salomo ƒe agbemeŋutinya na míekpɔ esia ƒe nyateƒenyenye dze sii.—Rom. 15:4.\n14. Nu kae nàte ŋu asrɔ̃ tso ale si Salomo te agbeɖuɖu kpɔ la me?\n14 Kesinɔnu sɔ gbɔ ɖe Salomo si eye wòkpɔ ŋusẽ eteƒe mekɔ o. Eɖoe be ‘yeate agbeɖuɖu kpɔ, ne yeakpɔ nu nyui si ado tso eme.’ (Nyagb. 2:1-10) Etu xɔwo, etso abɔwo kple tsaɖibɔwo, eye wòti nu sia nu si nya dzroe ko la yome. Le esiawo katã megbe la, aleke wòse le eɖokui me? Ðe wòkpɔ dzidzɔ kple dzidzemea? Salomo ŋutɔ ɖo eŋu na mí. Egblɔ be: “Esi mede ŋugble le dɔ siwo katã nye asiwo wɔ . . . ŋu la, mekpɔe be wo katã wonye tofloko . . . Viɖe gbagbe aɖeke mele wo me . . . o.” (Nyagb. 2:11) Nufiame vevi kae nye esi! Ðe nàsrɔ̃ nu tso Salomo ƒe nuteƒekpɔkpɔa mea?\n15. Nu ka tae xɔse le vevie, eye le Psalmo 32:8 ƒe nya nu la, aleke xɔse ɖea vii?\n15 Yehowa medi be nàkpe fu hafi adze nunya le agbe me o. Ehiã be xɔse nanɔ asiwò hafi nàte ŋu aɖo to Mawu ahatsɔ eƒe lɔlɔ̃nu wɔwɔ aɖo nɔƒe gbãtɔ le agbe me. Xɔse ma le vevie ale gbegbe, eye nu siwo wò xɔse ʋã wò nèwɔ la mava ve wò kpɔ gbeɖe o. Ɛ̃, Yehowa maŋlɔ “lɔlɔ̃ si [nèɖe] fia le eƒe ŋkɔ la ta” la be gbeɖe o. (Heb. 6:10) Eya ta, ku kutri vevie nàtu xɔse sẽŋu ɖo, ale be wò ŋutɔ nàkpɔ kpeɖodzi be Fofowò si le dziƒo la di vevie be eme nanyo na wò.—Xlẽ Psalmo 32:8.\nMAWU NA ABLƆÐE VAVÃTƆ WÒ\n16. Nu ka tae wòle be míade asixɔxɔ ablɔɖe ŋu ahawɔ eŋu dɔ le nunya me?\n16 Paulo ŋlɔ bena: “Afi si Yehowa ƒe gbɔgbɔ le la, afi mae ablɔɖe le.” (2 Kor. 3:17) Ɛ̃, Yehowa lɔ̃ ablɔɖe eye ede lɔlɔ̃ ma dzi me na wò. Ke hã, edi be nàwɔ wò ablɔɖea ŋu dɔ le nunya me, eye esia akpɔ tawò. Ðewohĩ ènya sɔhɛ aɖewo siwo kpɔa amamaɖeɖenuwɔnawo alo ƒoa wo ɖokuiwo ɖe gbɔdɔdɔ manɔsenu me, wowɔa kamedefefe siwo me afɔku le, alo zãa atike vɔ̃ɖiwo eye womua aha. Ele eme be woaɖu agbe ahakpɔ dzidzɔ ɣeyiɣi vi aɖe ya. Gake zi geɖe la, vɔ̃ koe dona tso eme—ɖewohĩ woadze dɔ, alo woadi be yewoaɖe asi le nuwɔna gbegblẽ aɖewo ŋu dokpoe, alo woaku gɔ̃ hã. (Gal. 6:7, 8) Eme kɔ ƒãa be, ameɖokuifuflu ye woƒe yeaɖi ablɔɖe la nye.—Tito 3:3.\n17, 18. (a) Aleke toɖoɖo Mawu naa ablɔɖe míi? (b) Mɔ ka nue ablɔɖe si me Adam kple Xawa nɔ le gɔmedzedzea me la de ŋgɔ wu esi me amegbetɔwo le egbea?\n17 Wò ya bu eŋu kpɔ: Ame nenie nènya siwo dze dɔ le esi woɖoe kplikpaa be yewoanɔ agbe ɖe Biblia ƒe dzidzenuwo nu ta? Eme kɔ ƒãa be, toɖoɖo Yehowa nana míenɔa lãmesẽ kple ablɔɖe me. (Ps. 19:7-11) Gawu la, ne èwɔa wò ablɔɖea ŋu dɔ le nunya me, si fia be, wò ŋutɔ ètiae be yeawɔ ɖe Mawu ƒe se kple eƒe mɔfiame debliboawo dzi la, àto esia me aɖee afia Mawu kple dziwòlawo siaa be woate ŋu aka ɖe dziwò eye woate ŋu ana ablɔɖe geɖe wu wò. Le nyateƒe me la, Mawu ƒe tameɖoɖoe wònye be, mlɔeba la, yeava na ablɔɖe deblibo, si Biblia yɔ be “Mawu ƒe viwo ƒe ŋutikɔkɔe ƒe ablɔɖe la” ye subɔla wɔnuteƒewo.—Rom. 8:21.\n18 Adam kple Xawa ɖɔ ablɔɖe ma kpɔ. Le Eden-bɔa me la, se nenie Mawu de na wo? Ðeka pɛ. Se si wode na wo koe nye be woagaɖu ati ɖeka aɖe ƒe kutsetse o. (1 Mose 2:9, 17) Ðe nàgblɔ be sedede ɖeka pɛ ma dzi wɔwɔ sesẽ akpa eye wòxɔ ablɔɖe le wo sia? Kura o! Tsɔ ema sɔ kple amegbetɔwo ƒe sedede gbogbo manyaxlẽ siwo wodi tso amewo si be woasrɔ̃ ahawɔ wo dzi la kpɔ.\n19. Aleke Yehowa kple Yesu le nu fiam mí be míava nye ablɔɖemewo?\n19 Yehowa wɔa nu ɖe esubɔlawo ŋu le nunya deblibo me. Yehowa mede se gbogbo manyaxlẽwo na mí o, ke boŋ efiaa nu mí dzigbɔɖitɔe be míawɔ ɖe lɔlɔ̃ ƒe se la dzi. Edi be míanɔ agbe ɖe yeƒe gɔmeɖosewo nu eye míatsri vɔ̃. (Rom. 12:9) Via Yesu kpe ɖe mía ŋu le eƒe Todzimawunyaa me míese nu siwo kplɔa ame dea nu gbegblẽ wɔwɔ me la gɔme. (Mat. 5:27, 28) Esi wònye be Kristoe nye Mawu Fiaɖuƒea ƒe Fia ta la, ayi edzi anɔ nu fiam mí le xexe yeyea me, ale be míava bu nyui kple vɔ̃ abe ale si pɛpɛpɛ wòbua woe ene. (Heb. 1:9) Akpe ɖe mía ŋu hã be míava deblibo le ŋutilã kple susu me mlɔeba. Wò ya bu ale si agbea anɔ ne nu vɔ̃ ƒe tetekpɔ aɖeke megali o eye míegakpea fu le blibomademade ta o ŋu kpɔ. Ɣemaɣie nàse vivi na “ŋutikɔkɔe ƒe ablɔɖe” si ŋugbe Yehowa do na wò la.\n20. (a) Aleke Yehowa wɔa eƒe ablɔɖea ŋu dɔe? (b) Aleke nàte ŋu asrɔ̃ Mawu ƒe kpɔɖeŋua?\n20 Le xexe yeyea me la, seɖoƒe aganɔ míaƒe ablɔɖea ŋu kokoko. Le mɔ ka nu? Lɔlɔ̃ na Mawu kple lɔlɔ̃ na mía havi ye afia mɔ mí le míaƒe ablɔɖea ŋu dɔ wɔwɔ me ɣesiaɣi. Le nyateƒe me la, ɖe Yehowa di be míasrɔ̃ ye. Togbɔ be seɖoƒe meli na eƒe ablɔɖea o hã la, etiae be lɔlɔ̃ tae yeawɔ nu sia nu ɖo, esia hã tae wòwɔa nu ɖe mía ŋu le lɔlɔ̃ me ɖo. (1 Yoh. 4:7, 8) Eya ta eme kɔ ƒãa be, ne míeɖe mɔ lɔlɔ̃ si tso Mawu gbɔ la fiaa mɔ mí le nu sia nu si míewɔna me ko hafi míanye ablɔɖemewo le gɔmesese deblibo nu.\n21. (a) Aleke David se le eɖokui me tso Yehowa ŋu? (b) Nu ka mee míadzro le nyati si kplɔ esia ɖo me?\n21 Ðe nèkpɔa ŋudzedze ɖe ‘nu nyui’ geɖe siwo Yehowa na wò la ŋua? Ena gbɔgbɔmenuɖuɖu, xɔlɔ̃ vavãwo, taɖodzinu nyuiwo kple mɔkpɔkpɔ si nye be ablɔɖe deblibo ava su asiwò le etsɔme la wò. (Ps. 103:5) Ne èkpɔa ŋudzedze ɖe nu siawo ŋu la, ekema nya siwo hakpalaa gblɔ le gbedodoɖa me, siwo dze le Psalmo 16:11 la neva eme na wò hã, esi wògblɔ be: “Èna menya agbemɔ la, dzidzɔ bɔ ɖe ŋkuwòme; vivisese le wò ɖusime tegbee.” Míadzro Mawu ƒe Nya la me kesinɔnu bubu siwo le Psalmo 16 lia me la me le nyati si kplɔ esia ɖo me. Esiawo akpe ɖe ŋuwò nànya nu si nàwɔ be agbea nadze edzi na wò geɖe wu.